Kisah jatuh bangun Tiger Balm sehingga berjaya memasuki pasaran Hollywood

Selama hampir satu abad lamanya, masyarakat sekitar Asia amat sinonim dengan produk Tiger Balm untuk melegakan sakit otot, simptom demam, sakit kepala dan sebagainya. Bau menusuk campuran menthol dan camphor yang menyamankan mampu membuatkan rongga hidung anda bernafas lega walaupun mata terasa sedikit pedih.

Semestinya anda akan terimbau kembali nostalgia bersama nenek atau ibu anda yang pasti menyimpan sebekas Tiger Balm di rumah. Apa saja sakit yang anda alami, sama ada selesema, lebam akibat jatuh, digigit nyamuk, sakit tekak - segalanya diubati menggunakan Tiger Balm.

Kisah Tiger Balm bermula beberapa generasi lamanya di wilayah pedalaman Fujian di selatan China. Sekitar tahun 1860-an, di situlah Aw Chu Kin yang merupakan anak lelaki kepada seorang ahli herba mula menyertai bapa saudaranya menuju ke bandar Rangoon di Burma.

Perjalanan Aw adalah amat panjang, melalui Singapura dan Pulau Pinang di Malaya. Di kedua-dua lokasi ini, Aw berkesempatan berniaga dengan para pekerja pelabuhan dan mendapatkan hasil jualan herba yang berlipat kali ganda berbanding di tanah air sendiri.

Menjelang 1870, Aw berjaya tiba di Rangoon dan telah membangunkan sebuah apotekari (farmasi) bernama Eng Aun Tong yang memberi makna "Dewan Keamanan Abadi". Di sana, Aw telah mendirikan rumah tangga dan dikurniakan tiga cahaya mata lelaki iaitu Aw Boon Leong (Naga Lembut), Aw Boon Haw (Harimau Lembut) dan Aw Boon Par (Harimau Bintang Lembut).

Boon Leong telah meninggal dunia semasa masih muda dan Aw pula meninggal pada tahun 1908. Perniagaan keluarga itu diwariskan kepada Boon Par dan Boon Haw. Kedua-dua adik-beradik ini menelaah resipi mendiang bapa mereka dan disesuaikan untuk menghasilkan sejenis balsam analgesia untuk merawat pelbagai sakit. Semasa dilancarkan pada tahun 1924, Boon Haw menamakan balsam itu bersempena namanya : Balsam Harimau.

Produk itu mula menjadi sebutan semua orang dalam komuniti Cina di Singapura, Malaya dan juga Fujian. Sementara Boon Par fokus kepada pengurusan perniagaan, Boon Haw mula menyasarkan untuk menempa nama sambil meningkatkan pengaruh. Beliau banyak menderma kepada badan kebajikan dan sekolah selain mengasaskan akhbar di serata Singapura, Malaya dan Hong Kong. Antara akhbar yang mula diasaskan oleh Boon Haw ialah Sing Tao Daily dan juga the Hong Kong Tiger Standard yang kini hanya dikenali sebagai The Standard.

Tiger Balm kemudian melalui satu fasa susah payah selepas kedua-dua adik-beradik itu meninggal dunia. Boon Par meninggal pada 1944 manakala Boon Haw pula pada tahun 1954. Tidak lama selepas ia disenaraikan di Bursa Saham Singapura pada tahun 1969, syarikat Tiger Balm diambil alih oleh konglomerat British, Slater Walker yang kemudian jatuh akibat krisis ekonomi.

Setelah melalui satu tempoh ketidakpastian berpanjangan, Dr. Wee Cho Yaw mula mengendalikan perniagaan Haw Par pada tahun 1981 dan membina semula syarikat tersebut dari bawah dengan kepakarannya dalam bidang perbankan. Pada tahun 1992, Haw Par berjaya mendapatkan semula Tiger Balm yang telah difrancaiskan selama lebih 20 tahun di bawah pentadbiran Slater Walker. Ketika itu, Tiger Balm sudahpun kehilangan pengguna seramai satu lapisan generasi.

Pengarah Eksekutif Haw Par Corporation, Han Ah Kuan, mula menyertai Haw Par pada tahun 1992 setelah menerima tawaran ketika masih bersama dengan Vicks Vaporub yang merupakan pesaing terdekat balsam harimau itu.

Dilahirkan di Malaysia, Han membesar di Singapura dan seperti kebanyakan orang lain, Han sudah sangat biasa dengan Tiger Balm dari zaman kanak-kanaknya. Namun, dari pandangan seorang profesional, Han dapat melihat bagaimana jenama itu sedang bergelut. Akan tetapi, Han yakin bahawa kelemahan itu berpunca daripada penjenamaan, bukannya daripada produk itu sendiri.

Balsam itu berfungsi dengan 'menipu' hujung saraf dengan rasa sensasi sejuk dan panas serta mengganggu isyarat lain seperti sakit otot dan gatal akibat digigit serangga. Ia juga lebih kuat daripada produk lain yang berada di pasaran. Vicks misalnya, mempunyai 8.6% bahan aktif iaitu kapur barus sintetik, minyak kayu putih dan menthol. Manakala Tiger Balm pula mempunyai sehingga 60% bahan aktif termasuklah kapur barus asli, minyak pudina, minyak cajuput, menthol dan minyak cengkih.

Walaupun produk Tiger Balm adalah sangat bagus, penjualannya adalah masih terhad. Ada pengguna yang tidak suka bau badan seperti Tiger Balm ketika memakainya di pejabat dan ada juga pengguna yang tidak sukakan teksturnya yang berminyak. Selain itu, sebekas Tiger Balm mampu bertahan sehingga setahun lamanya.

Han sedar yang cabaran utama Tiger Balm adalah untuk meningkatkan kesedaran pengguna. Jadi, mereka memulakan strategi baru untuk memperkenalkan produk-produk baru seperti plaster pakai buang yang dilancarkan pada tahun 1993. Sejak itu, syarikat telah memperkenalkan pelbagai siri produk seperti krim sapu, plaster penghalau nyamuk dan terbaru, ubat sapu bahu dan leher dengan bauan lavender khusus untuk pengguna telefon pintar. Kini, terdapat sepuluh produk yang bernaung di bawah jenama Tiger Balm.

Han juga telah berjaya memasarkan produk Tiger Balm ke pasaran Barat sehingga mendapat sokongan daripada Lady Gaga, Gwyneth Paltrow dan selebriti lain yang memuji kehebatan Tiger Balm di media sosial.

Walaupun Han telah membuat penjenamaan semula Tiger Balm, identiti lamanya masih dikekalkan. Warna oren dan bentuk heksagon bekas balsam itu masih digunakan sehingga ke hari ini. Menurut Han, heksagon adalah bentuk yang membawa tuah mengikut kepercayaan orang Cina. Logo harimau pula ditukarkan daripada posisi duduk menjadi posisi melompat.

Idea penjenamaan semula ini nampaknya membuahkan hasil. Pada tahun 2017, Tiger Balm telah menjual sebanyak 66 juta unit, iaitu peningkatan sebanyak 16% berbanding 2016. Balsam ini boleh didapati di lebih 100 buah negara dan telah memperolehi tanda dagangan di 145 buah negara.


10 Perkara Tentang Sitcom FRIENDS Yang Ramai Peminat Tidak Tahu

Anda di sini kerana anda peminat tegar Friends seperti penulis. Bagi penulis, sitcom adalah rancangan TV paling kelakar dan menarik berbanding rancangan komedi bersiri yang ada pada hari ini. Bagi anda semua, teruskan membaca untuk mengetahui 10 perkara tentang sitcom Friends yang mungkin anda terlepas pandang.

Pada awal tahun 1990an, pencipta sitcom Friends iaitu David Crane dan Marta Kauffman, menulis sebuah kisah (idea) bagi Insomnia Cafe. Bukan sahaja tajuknya berbeza, malah jalan cerita juga agak berbeza berbanding Friends yang kita kenali hari ini.

Contohnya, Ross dan Rachel bukanlah pasangan cinta yang menjadi fokus sitcom ini. Sebaliknya, Joey dan Monica yang sepatutnya dilamun cinta. Bayangkan jalan cerita Friends sekiranya hal ini yang berlaku?

Selepas NBC membeli pilot rancangan ini, tajuknya diubah menjadi Friends Like Us. Presiden NBC iaitu Warren Littlefield turut mencadangkan sebuah tajuk lain iaitu Across the Hall. Ketika mula pergambaran, tajuknya diubah lagi kepada Six of One. Apabila sitcom ini pertama kali ditayangkan pada 22 September 1994, persetujuan berjaya dicapai untuk menamakannya Friends.

Memandangkan terdapat 6 watak, tidaklah mengejutkan sekiranya ramai pelakon dipanggil untuk menghadiri uji bakat bagi setiap watak. Selain Matthew Perry, 2 orang pelakon lain iaitu Jon Favreau dan Jon Cryer turut dipertimbangkan untuk watak Chandler.

Ketika pada awal pergambaran pilot untuk Friends pada tahun 1994, Matthew dalam masa yang sama turut terlibat dengan pergambaran sebuah rancangan lain iaitu LAX2194. Walaubagaimanapun, Matthew akhirnya memilih untuk meneruskan sitcom bersama Friends berbanding LAX2194.

Berbanding pelakon-pelakon lain dalam Friends, Courteney Cox adalah yang paling terkenal dan berjaya antara kesemuanya. Beliau dikenali kerana terlibat dalam banyak rancangan komersial lain. Produser Friends pada awalnya meminta agar beliau melakonkan watak Rachel, namun beliau ingin mencuba watak Monica kerana beliau suka perwatakan karakter itu yang dilihat lebih menonjol. Akhirnya, watak Monica dilakonkan oleh Courteney Cox.

Pengarah Friends James Burrows untuk beberapa episod rancangan TV itu antara tahun 1995 hingga 1997 pernah membawa 6 pelakon utama Friends ke Las Vegas kerana beliau merasakan sesuatu yang istimewa tentang sitcom berkenaan.

Ketika berada di Caesar's Palace, beliau menggalakkan kesemua mereka untuk bergembira sesama mereka. Kata beliau, "Ini adalah peluang terakhir anda semua menikmati menjadi orang yang tidak dikenali. Apabila rancangan ini ditayangkan kelak, anda semua pasti tidak dapat ke mana-mana tanpa dikerumuni,".

Peminat Friends mungkin ingat Caesar's Palace sebagai tempat Ross dan Rachel berkahwin ketika mabuk dalam episod akhir season ke-5.

Menurut Lisa, beliau tidak suka bermain gitar, dan tidak memahaminya. Jadi beliau sebaliknya meminta untuk bermain bongo. Akhirnya, mereka membawa guru musik untuk mengajar beliau, namun ia sekadar sementara. Lisa belajar beberapa kod gitar, kemudiannya tidak lagi mahu belajar bermain alat musik itu. Dalam Friends, Phoebe hanya tahu bermain beberapa kod gitar dan selalu menyanyi yang di luar tune namun menghiburkan. Contohnya seperti lagu 'Smelly Cat'.

Pergambaran untuk satu episod Friends adalah suatu proses yang panjang, mengambil masa sekitar 5 jam, dengan beberapa take untuk setiap scene, serta memerlukan 20 minit antara scene untuk mengubah set pergambaran.

Rancangan ini melibatkan penonton live yang terdiri daripada 300 orang peminat. Bagi pelakon-pelakon Friends, mereka lebih suka akan kehadiran penonton di studio kerana ianya cara paling mudah dan cepat untuk mengetahui sekiranya bahan cerita yang dipersembahkan itu berkesan. Selain itu, kehadiran mereka turut memberi semangat kepada para pelakon untuk melakukan yang terbaik.

Namun, terdapat beberapa episod yang dilakonkan tanpa kehadiran penonton di studio. Contohnya dalam season 4 episod 'The One With Ross's Wedding".

Pada season pertama Friends ditayangkan, setiap daripada mereka menerima gaji sekitar $USD22,000 untuk setiap episod. Namun pada season 2, terdapat tuduhan bahawa ada di antara mereka yang menerima gaji yang lebih tinggi berbanding yang lain. Pada tahun 1997, kesemua pelakon Friends enggan bekerja kecuali gaji mereka disamaratakan pada $USD100,000 untuk setiap episod.

Perundingan berkenaan gaji berjalan lancar dan pergambaran diteruskan seperti biasa. Sehingga season terakhir Friends, setiap daripada mereka menerima $USD1 juta untuk setiap episod.

Bagi peminat tegar Friends, pasti ramai sedar akan perubahan ini. Pada awal siri ini, pintu rumah Monica adalah bernombor 5. Kemudiannya produser menyedari bahawa ianya tidak masuk akal kerana Monica tinggal di tingkat atas. Jadi, mereka menukarkan nombor apartment daripada 5 kepada 20. Nombor pada pintu apartment Chandler juga berubah daripada 4 kepada 19.

Pada tahun 1997, Lisa Kudrow hamil seorang anak lelaki (Julian Murray). Lisa pada awalnya berasa ragu-ragu tentang watak Phoebe untuk hamil juga, namun penulis skrip membuat keputusan untuk menjadikan watak Phoebe sebagai ibu tumpangan kepada adik lelakinya.

Pada season terakhir sitcom ini, Courteney hamil seorang anak perempuan (Coco Arquette). Kehamilan beliau tidak mengubah jalan cerita seperti kehamilan Lisa. Sebab utamanya adalah kerana siri ini telah mengetengahkan idea bahawa Chandler dan Monica tidak boleh memiliki anak. Jadi, mereka terpaksa menyembunyikan perut Courteney sebaik mungkin menggunakan kostum dan props.

Ketika di awal siri Friends, watak Chandler dilihat memiliki tubuh badan yang sihat. Namun, selepas beberapa season, watak ini dilihat menjadi kurus secara tiba-tiba. Hal ini adalah disebabkan ketagihan dadah dan minuman beralkohol oleh pelakonnya, Matthew Perry.

Pada tahun 1997, Matthew terpaksa ke pusat pemulihan bagi menangani masalah ketagihan ini. Pada tahun 2001, beliau melalui masalah ketagihan yang sama dan terpaksa ke pusat pemulihan semula. Menurut Matthew, beliau tidak pernah 'high' di tempat kerja. Disebabkan tubuhnya yang semakin susut, beliau tidak lagi dapat menyembunyikan ketagihan.

Sekitar tahun 1990an dan awal 2000-an, kafe Central Perk hanya wujud di dalam sitcom Friends dan tidak juga wujud di New York City. Rancangan ini memberi sumber insprasi kepada peminat untuk membina sebuah kafe seperti Central Perk dalam dunia realiti.

Pada tahun 2010, seorang peminat Friends dari China iaitu Du Xin membuka sebuah kafe replika Central Perk di pusat bandar Beijing, dan ianya mendapat sambutan yang sangat menggalakkan dan menjadi popular. Kejayaan ini memberi modal kepada Du Xin untuk menghasilkan replika apartment Chandler dan Joey di unit sebelah kafe beliau. Pada tahun 2012, sebuah lagi kafe Central Perk dibuka di Liverpool.

Friends adalah sebuah sitcom yang sangat berjaya dan mempunyai peminat di seluruh pelusuk dunia. Ramai yang berharap agar sitcom ini dijadikan sebuah filem yang memaparkan reunion kesemua mereka, Chandler, Joey, Monica, Phoebe, Rachel dan Ross.

Ada peminat kipas susah mati yang sanggup menghasilkan trailer Friends: The Movie mungkin kerana mengharapkan lebih lagi daripada Friends. Ramai juga yang tertipu dengan trailer berkenaan.


Inilah 16 kediaman rasmi dan istana Ratu Elizabeth

Pernahkah anda terfikir di mana keluarga diraja Britain tinggal? Mungkin ada antara anda yang sudah mengetahui beberapa daripadanya akan tetapi banyak lagi kediaman mereka yang belum kita ketahui. Mari kita lihat antara tempat kediaman mereka yang cantik dan mewah:

Istana Buckingham yang terletak di St. James Park ini merupakan kediaman rasmi keluarga diraja British di London. Ia didiami keluarga diraja itu sejak pada tahun 1837 lagi. Istana ini mempunyai 775 ruangan termasuk 52 bilik tidur, 188 bilik pekerja, 92 pejabat dan 78 tandas.

Selain Ratu Britain, Duke of Edinburgh, Duke of York, Earl dan Countess of Wessex juga menjadikan istana ini kediaman mereka. Tarikan utama di Istana Buckingham ini ialah upacara Pertukaran Pengawal yang berlangsung pada jam 11 pagi setiap hari. Dewan negeri di sini dibuka untuk orang awam pada setiap musim panas. Di bahagian belakang istana ini juga terdapat khabar angin yang mengatakan menjadi tempat penampakan hantu sami yang berjubah kelabu.

Istana yang terletak di luar London ini menjadi tempat istirahat Ratu pada hujung minggu. Ia merupakan istana tertua dan paling besar yang berpenghuni di dunia. Dibina oleh William the Conqueror pada kurun ke-11, lebih daripada 39 pemerintah pernah tinggal di Istana Winsdor ini. Gereja kecil St.George di istana bakal menjadi tempat pernikahan Putera Harry dan Meghan Markle pada bulan Mei 2018 nanti.

Istana ini dibuka untuk orang awam setiap hari sepanjang tahun. Ia juga mempunyai koleksi anak patung diraja yang terkenal di dunia. Terdapat juga persembahan dan aktiviti untuk kanak-kanak disediakan di sini. Pada tahun 1992, satu kebakaran di istana ini telah mengakibatkan kerugian sebanyak $50 juta.

Sandringham House di Norfolk ini merupakan salah satu kediaman peribadi Ratu. Dibeli oleh keluarga diraja pada tahun 1862 oleh Edward VII, kediaman yang berkeluasan 20,000 ekar ini juga menjadi tempat mereka menghabiskan masa semasa perayaan Hari Natal. Di sini juga terdapat Anmer Hall iaitu tempat tinggal bagi Duke dan Duchess of Cambridge.

Istana ini juga merupakan salah satu kediaman peribadi Ratu yang terletak di Aberdeenshire, Scotland. Pada awalnya, ia dibeli oleh Putera Albert sebagai hadiah kepada Ratu Victoria pada tahun 1852. Mereka juga telah membina istana yang baru sebelum merobohkan bangunan yang lama di situ. Sebahagian daripada istana ini juga menjadi tempat tinggal Putera Wales dan Duchess of Cornwall. Tempat ini juga menawarkan perkhidmatan safari dengan menaiki Landrover dan juga memiliki kelab golfnya sendiri. Istana ini juga terkenal dengan penampakan hantu salah seorang pelayan Ratu Victoria iaitu John Brown.

Rumah ini kepunyaan Ratu Elizabeth yang berusia lebih dari 50 tahun. Direka oleh John Nash pada tahun 1825-27, ia dibina untuk anak kepada George III iaitu Clarence. Walaupun ramai keluarga diraja yang mengunjungi tempat ini, ia menjadi kediaman rasmi bagi Putera Wales.

Pada asalnya ia dibeli oleh William III pada tahun 1689 dan menjadi tempat kediaman rasmi keluarga diraja sehinggalah Ratu Victoria berpindah ke Istana Buckingham. Istana ini merupakan tempat kelahiran dan tempat Ratu Victoria dibesarkan. Ia juga merupakan rumah mendiang Puteri Diana. Kini, ia menjadi tempat tinggal Duke dan Duchess of Cambridge dan mempunyai koleksi pakaian upacara diraja di sana.

Istana ini merupakan kediaman keluarga diraja selama lebih 300 tahun lamanya. Ia mula dibina oleh Henry VIII pada tahun 1531-36. Perkahwinan Ratu Victoria juga dilangsungkan di sini. Apabila seseorang ratu mangkat, perjumpaan dan pengumuman pengganti takhta secara rasmi juga akan dilakukan di sini. Istana ini menganjurkan lebih kurang 100 acara kebajikan setahun.

Setiap kali Ratu England berkunjung ke Scotland atas tujuan rasmi, baginda akan bermalam di sini. Mula diasaskan sebagai gereja pada tahun 1128, bangunan ini mula ditambah baik sebagai istana oleh James IV pada tahun 1501. Sejak itu, ia menjadi kediaman keturunan diraja Scotland. Mary Queen of Scots menghabiskan masa hayatnya di sini dan ia juga telah menjadi lokasi satu pembunuhan yang terkenal. Pembunuhan setiausaha sulit Mary Queen of Scots itu disaksikan sendiri oleh Mary yang ketika itu hamil 7 bulan. Dikhabarkan sehingga kini kesan darahnya masih ada di dalam kawasan istana.

Terletak di County Down, istana ini menjadi tempat persinggahan keluarga diraja apabila melawat Ireland Utara. Di tempat ini juga menyaksikan perjanjian damai di antara Anglo dan orang Ireland setelah berdekad lamanya mengalami permusuhan. Istana ini dibina pada kurun ke-18 dan hanya dibeli oleh keluarga diraja British pada tahun 1922.

Kediaman yang terletak di Gloucestershire ini juga merupakan kediaman Duke of Cornwall iaitu Putera Charles. Baginda mula berpindah ke sini pada tahun 1980. Di sini terdapat sebuah taman yang dibina tanpa memerlukan sebarang kerja senggaraan dan mempunyai sistem solar, perparitan bawah tanah dan juga koleksi benih pokok yang paling susah dijumpai untuk kegunaan generasi akan datang.

Dua kediaman ini juga milik Putera Charles yang merupakan Duke of Cornwall. Tamarisk terletak di pulau St. Mary, iaitu salah satu daripada lima pulau yang didiami di kepulauan Scilly. Terdapat lebih daripada 200 kepulauan kecil di Scilly ini. Llwynywermod yang terletak di Carmanrthenshire pula merupakan kediaman Putera Charles apabila berada di Wales. Kepulauan Scilly ini juga merupakan habitat kepada banyak spesies burung yang sukar dijumpai.

Birkhall terletak di atas sebidang tanah yang sama dengan Istana Balmoral dan merupakan kediaman peribadi Putera Wales. Siap dibina pada tahun 1715, Putera Albert telah menghadiahkannya kepada Ratu Victoria pada tahun 1849. Ia juga telah diwariskan kepada Ibu Ratu dan kemudian kepada Ratu Elizabeth pada tahun 2002. Tempat ini menjadi lokasi kegemaran menjalankan aktiviti memburu Putera Charles. Taman di sini juga menjadi tempat kegemaran anak-anak diraja termasuk Elizabeth dan Margaret Rose semasa mereka masih kecil.

Kediaman ini telah disewa oleh Duke of York daripada Ratu Elizabeth II. Ia juga merupakan kediaman Puteri Beatrice dan Eugenie sebelum mereka berpindah ke Istana St. James. Di sini juga terdapat rumah permainan yang dibina oleh pereka dari Wales untuk Ratu Elizabeth semasa baginda berumur 6 tahun.

Rumah ini ialah sebahagian daripada bangunan Istana Kensington. Terletak si sebelah utara Istana utama dan dipenuhi dengan taman dinding indah. Kini ia didiami oleh pasangan Duke dan Duchess of Kent.

Tempat ini merupakan sebahagian daripada Windsor Great Park dan ia juga disewa dari Ratu. Ianya dibina pada tahun 1879 dan merupakan tempat kediaman anak Ratu Victoria iaitu Putera Arthur. Seni rekanya dibina berlandaskan tema budaya India kerana pada masa itu Ratu Victoria juga adalah Maharani India. Sejak 1998, Earl dan Countess of Wessex mendiami istana ini.

Terletak di Taman Richmond, tempat ini didiami oleh sepupu kepada Ratu England iaitu Puteri Alexandra. Taman di kawasan kediaman ini dipenuhi dengan pelbagai hidupan liar termasuklah rusa. Ia dibina pada kurun ke-17 dan mempunyai rumah musim panas, rumah tukang kebun dan juga ladang kuda.


7 Negara Paling Berpendidikan Di dunia

Pendidikan merupakan antara salah perkara terpenting dalam kehidupan manusia. Ia bukan sahaja mampu meningkat taraf kehidupan seseorang individu, tetapi juga sesebuah negara.

Jika sesebuah negara itu melaburkan lebih banyak dana terhadap pendidikan, pasti ia menjanjikan ekonomi yang lebih memberangsangkan.

iluminasi.com ingin kongsikan 7 negara paling berpendidikan di dunia yang dikeluarkan oleh Forum Ekonomi Dunia menerusi Laporan Daya Saing Global tahunan.

Norway merupakan antara negara yang mengenakan cukai paling tinggi di dunia. Malah, pendapatan yang diperoleh melalui cukai mencecah 45% daripada keluaran dalam negara kasar Norway.

Namun, perolehan daripada cukai ini digunakan dengan baik iaitu dilaburkan dengan banyak sekali kepada sistem pendidikan negara ini. Sebanyak RM54,000 dibelanjakan kepada setiap murid di peringkat sekolah rendah sehingga pelajar universiti setiap tahun.

Pelaburan yang sangat tinggi ini menyumbang kepada rakyat yang berpelajaran.

Sama seperti, Denmark juga merupakan negara yang membelanjakan sebahagian besar kekayaan negara ini kepada pendidikan. Pendidikan menjadi perkara paling penting di Denmark, sehinggakan ia merupakan antara beberapa negara yang menghabiskan wang untuk pendidikan walaupu berhadapan dengan krisis kewangan di antara tahun 2008 dan 2010.

Sebanyak 7.9% daripada keluaran dalam negara kasar Denmark dilaburkan kepada institusi pendidikan.

Bagi rakyat Belgium, mempunyai pelajaran tinggi sangat berkelebihan. Peratusan pengangguran bagi mereka yang mempunyai pendidikan di tahap kolej dan universiti hanyalah 3%.

Peratusan kadar pengangguran ini adalah lebih rendah daripada purata bagi setiap peringkat pendidikan di mana-mana negara Eropah. Malah, guru merupakan satu kerjaya yang menawarkan gaji yang sangat tinggi.

Sehingga Februari 2018, gaji bagi seorang guru di sekolah menengah di Belgium adalah RM265,000 setahun, atau RM22,000 sebulan.

Di Swizerland, majoriti daripada rakyatnya mempunyai pendidikan menengah penuh, iaitu 86% daripada mereka yang berusia dari 25 tahun hingga 64 tahun. Kerajaan Switzerland juga membelanjakan wang yang sangat tinggi kepada setiap pelajar iaitu purata sebanyak RM67,000 setiap tahun.

Jumlah ini hampir dua kali ganda jika dibandingkan dengan purata perbelanjaan negara Kesatuan Eropah iaitu RM40,600 setahun. Setiap kanak-kanak diwajibkan untuk ke sekolah rendah dan juga percuma di sekolah awam.

Banyak bidang pendidikan Belanda berada dalam senarai tertinggi. Malah, 33% daripada rakyat Belanda yang berusia 25 hingga 64 tahun mempunyai ijazah sarjana muda yang mana tersangat tinggi jika dibandingkan dengan negara lain.

Sistem pendidikan Belanda membuatkan pelajar sekolah menengah mereka berhadapan dengan tahap tekanan yang tinggi berbanding negara seperti Korea Selatan dan China. Kanak-kanak di bawah usia 10 tahun pula tidak diberikan kerja rumah kerana beranggapan bermain-main lebih baik daripada mengulangkaji pelajaran.

Selain itu, pihak sekolah rendah juga memberikan nasihat kepada ibu bapa dan murid mengenai pendidikan menengah yang paling sesuai untuk berdasarkan keputusan CITO yang harus diambil oleh setiap pelajar sekolah rendah.

Tahap sistem pendidikan di Finland sememangnya diketahui ramai adalah antara yang paling hebat di dunia. Di Finland, guru-guru dipilih daripada 10% graduan terbaik di negara ini dan harus mempunyai pendidikan tahap ijazah sarjana.

Bukan sahaja program ijazah sarjana muda, malah ijazah sarjana dan kedoktoran juga adalah percuma. Ia dinikmati bukan sahaja oleh rakyat Finland tetapi pelajar asing yang diterima masuk. Dengan ini, graduan tidak dibelenggu hutang yang tinggi.

Profesion guru merupakan yang paling dihormati di negara ini dan sukar untuk diterima masuk. Hanya 1 daripada 10 pelajar yang memohon masuk ke program pendidikan perguruan diterima.

Guru dilayan seperti seorang profesor di universiti dan mengajar dalam tempoh yang lebih singkat dengan masa yang lebih lama diperuntukkan dalam perancangan pembelajaran. Purata gaji seorang guru adalah sebanyak RM168,000 setahun atau RM14,000 sebulan.

Dan negara yang paling berpelajaran di dunia ketika ini tak lain tak bukan jiran kita sendiri iaitu Singapura. Sistem pendidikan Singapura adalah yang paling dihormati di dunia walaupun juga terkenal sebagai "pressure cooker" disebabkan oleh ketegasan dan intensiti.

Perbandingan kebolehan matematik dan sains sekolah di dunia sentiasa dipelopori oleh sistem sekolah Singapura membuatkan mereka dipandang tinggi. Sistem pendidikan Singapura melahirkan rakyat yang berpelajaran seterusnya membantu menjadikan ekonomi negara ini yang terbaik di dunia.

Disebabkan Singapura merupakan sebuah negara yang mempunyai sumber alam yang terhad, kerajaan negara ini mengganggap rakyatnya sebagai aset ekonomi dan melaburkan segala-galanya terhadap mereka.


Gereja Penyembah Iblis Pertama Dunia : Luciferian Seeds of Light Temple

Bagi Victor Damian Rozo, tidak ada yang lebih menggembirakan dirinya selain daripada melihat agama anutannya diterima orang ramai.

Menggelarkan dirinya seorang ahli sihir atau 'sorceress', Victor memilih untuk membuka pusat agamanya di Montenegro, sebuah pekan kecil di Colombia. Bagaimanapun, tindakan Victor itu mendapat tentang masyarakat Colombia yang majoritinya berpegang teguh kepada ajaran Kristian Katolik.

Ini kerana Victor adalah seorang penganut agama Luciferism, yang mengagungkan Lucifer atau makhluk yang kita kenali sebagai Iblis, bekas Ketua Malaikat di langit dunia ini yang berjanji akan menyesatkan manusia sehingga ke akhir zaman.

Masyarakat Colombia mula kecoh berkenaan pembukaan gereja tersebut yang menelan belanja hampir RM800,000 ribu. Dihias dengan warna putih dan merah serta dipenuhi dengan pelbagai simbol memuja Lucifer, gereja tersebut dibuka secara rasmi pada awal tahun 2016 dan diiktiraf sebagai gereja pengikut LUcifer pertama di dunia.

Gereja yang dinamakan 'Luciferian Seeds of Light Temple' ini mempunyai status kelayakan yang sah menurut undang-undang Colombia , erta berdaftar sebagai pusat agama yang diiktiraf. Bagaimanapun, pembukaannya tetap mendapat tentangan penduduk setempat, khasnya Gabenor daerah tersebut serta ketua-ketua gereja Kristian yang menganggap ajaran yang dibawa oleh Victor adalah satu bentuk ajaran sesat.

Tuduhan itu dijawab Victor dengan dakwaan dia dan pengikutnya bukanlah penyembah Syaitan, tetapi mereka menyembah Lucifer yang turut diceritakan di dalam kisah-kisah dalam kitab Bible sendiri.

Penggunaan simbol-simbol berunsur syaitan seperti lambang makhluk Baphomet dan tanda salib terbalik yang dipasang pada gereja mereka, membuatkan tuduhan mereka yang mengkritiknya mempunyai asas yang kukuh.

Victor tidak malu untuk menyatakan sesuatu sekiranya dia percayakan perkara tersebut. Dia sering mendabik dada mengatakan pengikut gerejanya datang daripada mereka yang berpengaruh serta mempunyai tahap kewangan yang cukup tinggi. Hanya individu yang berkemampuan layak menjadi pengikut Lucifer, pada pandangan Victor.

Dia sendiri tidak mengetahui dari mana datangnya dana yang dikumpulkan kerana tidak menyimpan rekod penyumbang, namun kemampuan untuk membina sebuah gereja bernilai ratusan ribu di atas satu bidang tanah yang besar serta memiliki kediaman mewah, membuktikan wujud kebenaran di sebalik kata angkuh Victor.

Memulakan gerakan memuja Lucifer dengan menjadikan isterinya sendiri yang bernama Yeimi Florez sebagai pengikut pertama, Victor tidak segan untuk menjelaskan mengapa dia memilih Lucifer sebagai Tuhan mereka. Bagi Victor tindakannya itu adalah satu bentuk penentangan terhadap sistem agama yang digunakan di seluruh dunia selama ini.

Mereka percaya Lucifer sebenarnya mahukan dunia yang mengangkat cinta dan keamanan, namun menggunakan cara dan kaedah yang berbeza.

Kejayaan Victor membuka sebuah gereja pemujaan menjadi titik permulaan pengikut Lucifer di Colombia. Lain pula halnya di Amerika Syarikat di mana gerakan Satanist sudah lama bergerak sehingga berjaya menular masuk ke dalam sistem pendidikan di sana secara rasmi.

Semuanya bermula selepas keputusan mahkamah tinggi Amerika Syarikat pada tahun 2004 membenarkan mana-mana persatuan-persatuan bersifat keagamaan menjalankan program untuk murid sekolah selepas tamat waktu sekolah.

Sebuah pertubuhan bebas penganut agama Satanist bernama The Satanic Temple mengambil peluang mula menjalankan program yang dinamakan 'After School Satan' bagi pelajar sekolah yang berminat hendak mengetahui lebih lanjut bagaimana menjadi seorang pengikut Syaitan dan Lucifer, ekoran kebenaran tersebut.

Dimulakan pada tahun 2016 selaras dengan perkembangan masyarakat dunia yang mahu mewujudkan kesamarataan dan kebebasan dalam beragama, program ini dijalankan sebagai satu alternatif kepada gerakan Kristian Evangelical yang menubuhkan program Good News Club di sekolah-sekolah.

Mempunyai matlamat mendidik pelajar-pelajar sekolah yang setiap perkara perlu dilihat dalam perspektif berbeza serta terdapat pelbagai pilihan lain lagi sekiranya mempunyai pemikiran terbuka, program 'After School Satan' kini sudah dijalankan di beberapa buah bandar besar di Amerika Syarikat.

Kewujudan program mendapat tentangan paderi-paderi Kristian serta penganutnya, namun mereka tidak terdaya menghalangnya kerana undang-undang Amerika Syarikat membenarkan penubuhan program tersebut, asalkan program itu dilakukan mengikut garis panduan yang ditetapkan.

Jurucakap program itu mengatakan tidak adil sekiranya agama lain dibenarkan mengadakan program sendiri sementara The Satanic Temple yang mempunyai jutaan pengikut dihalang, hanya kerana berbeza pandangan tentang agama masing-masing. Mereka mengakui sukatan pelajaran program mereka tidak banyak dikaitkan dengan makhluk ghaib, tetapi lebih kepada melatih kemahiran berfikir dan bertindak mengikut logik dan sains.

Sehingga kini, The Satanic Temple mempunyai lebih 20 cawangan gereja di Los Angeles dan Detroit walaupun baru bermula pada tahun 2014. Pasti Victor menyimpan impian serupa dalam menjadikan Luciferism sebagai salah satu agama alternatif di Colombia, melihat perkembangan pesar The Satanic Temple. Berjaya mengelakkan diri mereka disenaraikan sebagai gerakan ajaran sesat pun, sebenarnya telah berjaya membuka pintu untuk perkembangan agama mereka ini.

Dalam temuramah, Victor mengaku sudah hampir 20 tahun menjadi pemuja Lucifer. Pada awalnya, dia hanya mencari pengikut dengan menggunakan platform media sosial dan tidak menyangka wujud ramai individu yang sama sepertinya bersembunyi di seluruh dunia.

Hasil pencariannya membuatkan dia bekerjasama dengan pengikut-pengikut Lucifer yang berada di Amerika Syarikat, Mexico, Bolivia, Uruguay dan Peru serta menambah jaringan pengikutnya. Setiap seorang secara rela hati menyumbangkan dana dalam membantu pembinaan gereja Lucifer itu selepas Victor menyuarakan idea penubuhannya ketika berbincang tentang hala tuju mereka.

Merancang untuk mengadakan himpunan pengikut Lucifer besar-besaran di gereja, Victor mengakui nikmat dunia seperti seks dan kekayaan adalah faktor tarikan penting dalam kepercayaan mereka.

Sebagai ketua gereja, dia lebih selesa untuk membiarkan rakan-rakan pengikutnya memilih sendiri apakah kesenangan dunia yang hendak mereka rasai setiap kali berhimpun. Apa yang penting baginya, adalah perasaan hormat menghormati antara satu sama lain, dengan perkongsian kemewahan dan tubuh beramai-ramai perlulah dilakukan atas persetujuan bersama.

Bagi Victor, perkara yang paling penting untuk difahami masyarakat dunia adalah isi kandungan agama Lucifer ini bukanlah hanya untuk mengagungkan Lucifer semata-mata, tetapi mereka meletakkan Lucifer sebagai satu simbol perjuangan membebaskan diri dari kongkongan pihak yang berkuasa.

Lucifer menentang Tuhan kerana dia mahu mengikut kehendak sendiri. Sementara manusia juga perlu berani bangun menentang pihak yang kecil jumlahnya, tetapi berjaya mengawal hidup kita semua.

Prinsip Lucifer itulah tenet paling penting dalam hidup seorang Luciferian dengan Victor serta gerejanya menjadi batu asas kepercayaan tersebut di Colombia. Adakah kewujudan gerakan menyembah Lucifer ini adalah salah satu petunjuk akhir zaman? Persoalan itu memang cukup sukar hendak dijawab.


Saintis menganalisis rahsia sebenar menjadi kaya

Jika anda hairan melihat mengapa rakan anda lebih berjaya daripada anda, ini bukanlah disebabkan mereka lebih bagus bekerja di dalam bidang mereka berbanding anda. Menurut kajian terbaru simulasi komputer yang dijalankan tentang bagaimana menjadi kaya, ia mungkin disebabkan peluang atau nasib yang baik.

Mengambil kira purata hidup selama 40 tahun, kajian simulasi komputer ini mendapati mereka yang berada di puncak kejayaan adalah mereka yang bernasib baik, bukanlah yang pandai atau berbakat. Tujuan kajian yang dijalankan oleh Universiti Catania di Italy ini bukanlah untuk membuat anda berasa sedih tetapi untuk anda memahami bagaimana peluang memainkan peranan penting dalam cara kita menghabiskan masa dan wang di dalam bidang yang diceburi.

Kajian yang mereka jalankan ini adalah untuk menyelesaikan satu teka-teki. Jika bakat, kepandaian dan kemahuan bekerja adalah faktor utama yang penting dalam kehidupan ini dibahagi sama rata, mengapa tidak juga semua menjadi kaya? Ini kerana statistik menunjukkan hanya 10% daripada kita yang mampu menikmati 85% dari semua kekayaan di dunia. Sedangkan bakat dan kepandaian tidak langsung menjadi faktor penyebabnya. Apakah rahsia di sebalik kekayaan ini?

Para penyelidik ini mendapati bahawa faktor nasib yang baik adalah yang menjadi punca sebenar penentu kekayaan seseorang. Para penyelidik telah menilai 1,000 individu yang berbeza. Mereka semua mempunyai kepakaran masing-masing dan yang lebih kurang sama, tiada yang terlalu hebat atau yang terlalu lemah. Namun begitu, kesemuanya mempunyai tahap kekayaan yang sama.

Kemudian para penyelidik memasukkan pelbagai senario berbeza kepada ujian simulasi itu untuk melihat apa yang akan terjadi kepada kekayaan yang mereka miliki jika mereka bernasib baik atau sebaliknya. Keputusan akhir yang mereka perolehi adalah sama dengan apa yang terjadi di dunia nyata - iaitu 20% daripada 1,000 orang itu memiliki 80% daripada keseluruhan kekayaan yang ditetapkan. Penyelidik telah mengulangi simulasi itu berulang kali agar mendapat jawapan yang tepat dan keputusannya adalah hampir sama.

20% daripada individu kaya yang dibuat menggunakan simulasi itu bukanlah mereka yang berbakat dan bukan juga mereka yang kurang bakat. Menurut para penyelidik lagi, 20% daripada mereka yang kaya tidak ada kaitan langsung dengan bakat yang dimiliki. Malah, mereka yang menjadi antara orang terkaya di dunia itu mempunyai bakat yang biasa-biasa sahaja. Hasil ujian mendapati mereka yang berada di atas tingkat piramid itu adalah mereka yang paling bernasib baik dalam semua ujian yang dijalankan dan mereka yang paling bawah adalah yang paling kurang bernasib baik.

Pasukan pengkaji Universiti Catania itu kini sedang dalam kajian baru bagaimana jika simulasi itu dibuat ke atas pelaburan syarikat berbanding individu yang telah berjaya pada masa lepas. Mereka berpendapat jika dibahagikan sama rata pelaburan pada semua syarikat, adakah nasib juga akan memainkan peranan yang sama.

Para pengkaji juga menyatakan fakta ini masih belum boleh dikatakan 100% benar untuk menjadi panduan kepada orang awam. Namun, sedikit kesimpulan menarik yang mereka perolehi ini sudah cukup menjawab persoalan yang menjadi tanda tanya untuk sekian lamanya.

Sains kini percaya bahawa sesetengah tahap kemahiran adalah amat perlu untuk berjaya dalam hidup. Namun, akhirnya orang yang berada di puncak kejayaan bukanlah mereka yang berbakat semata-mata.


10 Ahli Politik Malaysia Yang Berkelulusan Ijazah / Sarjana Universiti Luar Negara (Bahagian 2)

Artikel ini adalah sambungan daripada artikel 10 Ahli Politik Malaysia Yang Berkelulusan Universiti Terkemuka Luar Negara (Bahagian 1).

Anak ke-7 daripada 45 orang anak-anak Sultan Abdul Hamid Halim Shah ini mendapat pendidikan awal di Alor Setar Malay Primary School sebelum melanjutkan pengajian ke sekolah menengah Inggeris iaitu Kolej Sultan Abdul Hamid (KSAH).

Tidak lama selepas itu, baginda bersama adik-beradik yang lain dihantar ke Bangkok bagi menyambung pengajian di Debsirin School, sebelum pulang semula ke Malaya bagi pengajian di Penang Free School (PFS).

Ketika Tunku berusia 17 tahun, baginda telah dianugerahkan biasiswa oleh kerajaan negeri Kedah bagi melanjutkan pelajaran ke United Kingdom.

Bekas Menteri Besar Selangor ini dilahirkan di Kampung Jalan Raja Abdullah di daerah Kuala Selangor. Beliau memperolehi Ijazah Sarjana Muda Ekonomi daripada Universiti Malaya sebelum melanjutkan pengajian ke Australia. TS Khalid memulakan kerjaya sebagai pensyarah di sebuah universiti tempatan.

Pada tahun 1979, beliau menjadi CEO Permodalan Nasional Berhad (PNB). 2 tahun berikutnya, beliau memimpin apa yang kita kenali sebagai peristiwa 'dawn raid' iaitu serangan ke atas London Stock Exchange bagi mengambil alih sebuah syarikat perladangan British di Malaysia iaitu Guthrie. Pengambilan alihan Guthrie daripada British hanya memakan masa 2 jam.

Kerjaya Sebelum Politik: Pensyarah, CEO PNB, CEO Kumpulan Guthrie Bhd

Anak ke-5 Tun Dr. Mahathir Mohamad ini mendapat pendidikan sekolah menengah di Maktab Rendah Sains Mara Kota Bharu (kini MRSM Pengkalan Chepa), Kelantan selama 5 tahun bersama abang beliau Mokhzani. Ketika beliau berada di Tingkatan 5 pada tahun 1981, Tun Dr. Mahathir diangkat menjadi Perdana Menteri Malaysia. Kenaikkan pangkat bapa beliau memberi tekanan untuk beliau agar belajar lebih bersungguh-sungguh dan tidak memalukan bapanya itu.

Keputusan SPM yang cemerlang membolehkan beliau menyambung pengajian ke Sophia University di Jepun dalam jurusan Ijazah Sarjana Muda Pentadbiran Perniagaan sebelum meneruskan pelajaran ke Amerika Syarikat.

Jurusan: Ijazah Sarjana Pengurusan Perniagaan & Ijazah Sarjana Muda Pemasaran (1987)

Kerjaya Sebelum Politik: Penasihat Kanan Presiden Bank of Tokyo-Mitsubishi Limited, Pengarah di pelbagai syarikat seperti Opcom Holdings & Kosmo Tech.

Anak kelahiran Terengganu yang dibesarkan di Kemaman ini berasal daripada keluarga yang susah. Bapa beliau seorang penoreh getah manakala ibu seorang suri rumah sepenuh masa. Rafizi mendapat pendidikan sekolah menengah di Kolej Melayu Kuala Kangsar (MCKK) dan beliau sangat aktif dalam aktiviti ko-kurikulum selain menjadi pelajar terbaik sekolah itu.

Seorang pelajar yang pintar, Rafizi telah ditawarkan biasiswa Petronas bagi melanjutkan pengajian ke United Kingdom dalam bidang kejuruteraan elektrikal dan elektronik sebelum keputusan SPM keluar. Beliau turut ditawarkan biasiswa ESSO bagi jurusan Geologi ke Amerika Syarikat.

Walaupun mempunyai ijazah sarjana muda dalam bidang kejuruteraan, beliau turut merupakan seorang akauntan bertauliah di bawah Institute of Chartered Accountants in England & Wales (ICAEW).

Sila KLIK SINI untuk melihat biodata penuh Rafizi Ramli yang sangat cemerlang.

Kerjaya Sebelum Politik: Pengurus Besar Pharmaniaga Berhad & Akauntan Profesional

Seperti Rafizi Ramli, DS Ahmad Shabery juga dibesarkan di Kemaman. Beliau mendapat pendidikan awal di Sekolah Sungai Lembing dan Sekolah Datuk Abdul Razak (SDAR) di Seremban. Pada tahun 1983, beliau berpeluang melanjutkan pengajian ke Universiti Malaya dalam jurusan Ijazah Sarjana Muda Ekonomi. DS Ahmad Shabery merupakan antara beberapa orang Menteri Malaysia (tidak ramai) yang mempunyai 2 ijazah sarjana muda.

Kerjaya Sebelum Politik: Pensyarah Universiti Malaya (Fakulti Ekonomi & Pengurusan) & Research Fellow di Institute of Southeast Asian Studies di Singapore

Adik kepada DS Shahrir Samad (Pengerusi FELDA) ini dilahirkan di Kota Bharu, Kelantan pada tahun 1957. Beliau membesar di beberapa negeri berlainan kerana bapa beliau merupakan seorang penjawat awam yang kerap kali dihantar bertugas di lain-lain negeri.

Semasa menuntut di UK, beliau aktif dalam aktiviti luar kelas dan pernah menjadi sebahagian SUARA Al-Islam.

Jurusan: Ijazah Sarjana Muda Kejuruteraan Bahan Api & Tenaga (1979)

Anak kelahiran Melaka ini adalah salah seorang Menteri Malaysia yang mempunyai 2 buah ijazah (double degree). DS Tengku Adnan memperolehi salah sebuah ijazah beliau daripada Institut Teknologi Mara (kini UiTM) dalam jurusan Ijazah Sarjana Muda Pentadbiran Perniagaan. Ijazah sarjana ke-2 beliau diperolehi daripada sebuah universiti terkemuka di Amerika Syarikat.

Kerjaya Sebelum Politik: Pengarah dan Pengerusi Far East Asset (FEA) dan Pengerusi UNZA Holdings Bhd.

DS Azmin Ali dilahirkan di Singapura yang pada ketika itu masih merupakan sebahagian daripada Malaysia. Beliau merupakan abang kepada pengacara TV yang penuh kontroversi iaitu Azwan Ali. Beliau membesar di Gombak, dan mendapat pendidikan awal di Sekolah Rendah Jalan Gurney, sebelum menyambung pengajian ke Sekolah Menengah Kebangsaan Tinggi Setapak (1977-1979) dan di Institut Teknikal Jalan Cheras (1980-1981).

Beliau mempunyai Ijazah Sarjana Muda Sains (Matematik & Ekonomi) daripada University of Minnesota di Amerika Syarikat, sebelum menyambung ke peringkat sarjana di universiti yang sama dalam bidang pendidikan. Di universiti inilah beliau bertemu dengan isteri beliau.

DS Azmin juga pernah mengadiri sebuah program latihan eksekutif di University of Oxford.

Dilahirkan di Singapura, isteri kepada DS Anwar Ibrahim ini mendapat pendidikan awal di St. Nicholas Convent School di Alor Setar. Beliau kemudiannya melanjutkan pelajaran ke Kolej Tunku Kurshiah (TKC) di Seremban sebelum berpeluang melanjutkan pengajian dalam bidang perubatan ke Ireland.

Pada tahun 1977, beliau berjaya menjadi pelajar terbaik di RCSI dan dianugerahkan pingat emas (The H.Macnaughton-Jones Gold Medal) bagi bidang pengajian iaitu obstetrik dan ginekologi. Beliau merupakan pelajar Asia dan Malaysia pertama yang namanya dipahat pada papan anugerah universiti berkenaan.

Kerjaya Sebelum Politik: Ahli Othalmologi (Pakar Mata) di hospital kerajaan selama 14 tahun.

Anak kepada nelayan ini dilahirkan di Pulau Pangkor dan mendapat pendidikan awal di pulau berkenaan sebelum melanjutkan pelajaran ke SMK SItiawan. Beliau kemudiannya berpindah ke Sekolah Menengah Bukit Gantang di Parit Buntar bagi pendidikan menengah atas.

Menteri Besar Perak ke-11 ini mendapat Ijazah Sarjana Muda Ekonomi (Kepujian) daripada Universiti Islam Antarabangsa Malaysia (UIAM), sebelum memperolehi Sarjana Pemikiran Islam daripada universiti yang sama pada tahun 1991. 2 tahun berikutnya, beliau berjaya mendapat sebuah lagi ijazah Sarjana (1993) dalam jurusan Falsafah Politik & Perbandingan Agama dari Temple University di Amerika Syarikat.

Tamat pengajian sarjana kedua, beliau menyambung pengajian ke peringkat PhD di universiti yang sama dan menamatkan zaman pengajian pada tahun 1995. Beliau adalah satu-satunya ahli politik di Malaysia yang mempunyai 2 buah ijazah sarjana.

Kerjaya Sebelum Politik: Penolong Profesor di UIA & Eksekutif Direktor di CELDES.

Sebenarnya ramai lagi ahli politik Malaysia yang berjaya menamatkan pengajian di universiti terkemuka luar negara. Senarai ini sekadar berkongsi sedikit latar belakang pendidikan pemimpin-pemimpin di Malaysia yang belajar di luar negara. Perlu diingatkan bahawa universiti tempatan juga berjaya menghasilkan pemimpin dan individu yang berjaya dan bermaruah.

Perlu ditegaskan bahawa kepimpinan dengan ilmu serta pengetahuan agama dan keimanan serta keikhlasan untuk mengubah nasib rakyat adalah lebih penting berbanding pendidikan formal yang tinggi. Rakyat yang gembira adalah kerajaan yang berjaya.

Ranking: Diiktiraf sebagai salah sebuah badan profesional paling berprestij di dunia bagi hakim dan peguam.

Beliau mendapat pembiayaan biasiswa Kerajaan Arab Saudi ketika menuntut di negara berkenaan.

Institusi: Islamic University of Madinah (Arab Saudi) & Al-Azhar University (Mesir)

Jurusan: Ijazah Sarjana Muda Syariah Islam (1969-1973) & Sarjana Siyasah Syar'iyyah (Sains Politik) (1974-1976)

Kerjaya Sebelum Politik: Pegawai Yayasan Islam Terengganu & Mengajar di Maahad Al-Ikhwan.

Institusi: Thames Valley University (kini University of West London) (United Kingdom)

Kerjaya Sebelum Politik: Guru di Sekolah Menengah Kebangsaan Sultan Abdul Aziz Shah & Pegawai Undang-Undang di Majlis Amanah Rakyat.

Institusi: University College of Buckingham (kini University of Buckingham) (United Kingdom)

Kerjaya Sebelum Politik: Pengasas Zaid Ibrahim & Co. (Firma guaman persendirian terbesar di Malaysia)

Kerjaya Sebelum Ini: Pengurus Pembangunan Perniagaan di Island & Peninsular Bhd.


Ini 3 Jenis Daun Ganja Dan Kesannya Kepada Badan

Terdapat 3 jenis daun ganja yang berbeza dengan kategori yang berbeza iaitu Indica, Sativa dan Hybrid. Bagi kedua-dua ganja jenis Indica dan Sativa telah lama wujud sejak abad ke-18 lagi namun ganja Hybrid baru sahaja diperkenalkan.

Setiap jenis ganja ini mempunyai ciri-ciri dan kesan tersendiri kepada badan, jadi ia digunakan untuk tujuan yang berbeza-beza.

iluminasi.com ingin kongsikan 3 jenis ganja dan kesan kepada badan manusia.

Ia dipercayai berasal dari Asia Tengah dan wilayah Hindu "Kush" berhampiran dengan Afghanistan yang beriklim lebih sejuk dan bergunung. Jika mereka yang tahu mengenai ganja pasti akan mengetahui Kush adalah ganja yang sangat kuat.

Penanaman ganja Indica mengambil masa 45 hingga 60 hari untuk berbunga. Ia memberikan lebih banyak hasil dan lebih elok jika ditanam di kawasan tertutup.

Dari segi struktur pokok pula, ganja Indica lebih pendek, kukuh dan rimbun dengan daun yang lebih lebar.

Bau tunas ganja Indica agak padat dengan aroma yang menyengat. Daunnya kadang-kadang mempunyai sedikit warna ungu.

Indica memberikan kesan menenangkan dan relaks, jadi ia biasanya digunakan bagi merawat insomnia, kebimbangan dan hilang selera makan.

Antara baka-baka ganja Indica yang terkenal adalah Purple Kush, Grandaddy Purple dan Northern Lights.

Ganja Sativa pula berasal dari kawasan beriklim khatulistiwa seperti Thailand, selatan Afrika dan Mexico. Ia mengambil masa di antara 60 hingga 90 hari untuk berbunga. Berbeza dengan Indica, ganja ini lebih sesuai di tanam di kawasan terbuka dengan cuaca panas.

Ganja Sativa biasanya lebih tinggi dengan daun yang nipis yang kadang-kadang mempunyai warna kemerahan dan jingga. Tunasnya pula lebih ringan dengan sedikit aroma buah-buahan.

Sativa sering digunakan untuk merawat apa yang dipanggil "creative block", contoh mudah adalah apabila seseorang artis itu menjadi buntu tanpa idea kreatif.

Disebabkan ia mempunyai kesan yang menyegarkan, ia sering digunakan pada waktu pagi atau petang, dan bagi mereka yang kurang fokus, kemurungan dan keletihan.

Ia dikatakan mampu membuat seseorang itu ceria dan menjadi kreatif. Secara perubatan, ia boleh merawat gangguan perhatian dan gangguan jiwa.

Antara baka Sativa yang terkenal adalah Sour Diesel, Green Crack dan Amnesia Haze.

Ganja jenis Hybrid adalah hasil campuran atau persilangan antara Indica dan Sativa. Tujuannya adalah untuk mengimbangkan kesan yang dibawa oleh kedua-dua jenis ganja ini yang membolehkan pengguna mendapat kedua-dua manfaat.

Ganja ini boleh menjadi dominan Indica atau Sativa bergantung kepada kandungan mana yang lebih tinggi. Ia boleh dipecahkan kepada 3 kumpulan asas:


16 spesies haiwan yang dianggap paling hodoh dan ganjil dalam dunia

Hodoh di sini tidaklah bermaksud menghina makhluk ciptaan tuhan. Tetapi dalam ertikata berlainan dari segi rekabentuk dan struktur tulang-tulangan wajah berbanding makhluk kebiasaan yang kita pernah lihat. Contohnya macam durian lah. Bagi kita rakyat Malaysia, ianya sangat menyelerakan. Tetapi bagi masyarakat barat ianya jijik dan meloyakan.

Terdapat pelbagai jenis haiwan yang kita pernah lihat dan ambil tahu. Namun, ada sebahagian daripada spesies haiwan yang sangat jarang kita dengar dan ada juga yang mempunyai rupa yang agak pelik. Di sini, kami kongsikan bersama anda 16 spesies yang dianggap paling hodoh (dan menakutkan) dalam dunia liar:

Merupakan salah satu spesies burung yang paling jarang dijumpai. Burung berkepala botak yang memakan bangkai ini hidup di kawasan gunung dan padang pasir Amerika Utara. Hampir pupus pada penghujung tahun 70-an dan kini hanya terdapat 213 ekor sahaja yang direkodkan hidup.

Ikan ini hidup di dasar laut yang dalam dan sangat tahan tekanan udara yang rendah. Ia kelihatan seperti puding lembik yang berbentuk bulat. Ikan ini juga menjadi maskot kepada Persatuan Perlindungan Haiwan Hodoh di Britain.

Tikus ini mempunyai bulu halus yang sangat jarang untuk kesesuaian habitatnya di dalam tanah seperti koloni serangga. Ia tidak memerlukan penglihatan untuk melihat di dalam tanah yang gelap, ia hanya merasa menggunakan bulunya yang kurang daripada 100 helai itu. Spesies tikus ini juga merupakan yang paling lama hidup dengan purata hayatnya selama 30 tahun dan boleh bertahan daripada serangan kanser.

Bagi spesies monyet ini, lebih besar hidungnya adalah lebih bagus. Ini disebabkan monyet betina lebih tertarik dengan monyet jantan yang lebih besar hidungnya. Ia juga sangat pandai berenang dan dilaporkan boleh berenang lebih laju daripada buaya.

Spesies daripada keluarga babi hutan ini mempunyai dua pasang taring. Sepasang taring bersaiz besar melengkung ke atas dan sepasang lagi sedikit kecil di bahagian bawahnya. Ia juga mempunyai kepala yang besar, panjang dan keras bagi tujuan perlindungan. Di bahagian sisi kepalanya juga ada seakan-akan ketuat yang besar pada bawah matanya. Haiwan ini juga dikenali dengan sifatnya yang tahan lasak.

Tikus mondok ini mempunyai hidung yang paling pelik di dalam alam haiwan. Hidung haiwan ini mempunyai 22 sesungut yang berfungsi sebagai pengesan seperti jari manusia. Terdapat lebih daripada 25,000 reseptor yang membantunya untuk bergerak di dalam tanah dan juga membantunya mengesan mangsa yang boleh atau tidak untuk dimakan.

Spesies haiwan ini hanya terdapat di Madagascar dan ia hanya aktif dan keluar memburu pada waktu malam. Ia mempunyai telinga yang besar untuk membantunya mendengar bagi mencari serangga dan larva di dalam gelap. Ia juga mempunyai tangan kurus dan jari tengah yang panjang yang memudahkannya berburu.

Monkfish ialah spesies ikan berkepala besar yang mempunyai banyak gigi tajam seakan-akan mata pisau dan kulit yang sedikit menggerutu. Walaupun ia mempunyai wajah yang hodoh, namun ikan ini banyak dihidangkan di restoran-restoran mewah kerana rasanya yang unik dan sedap.

Burung pemakan bangkai ini banyak didapati di negara Afrika. Dengan ketinggian 5 kaki, ia mempunyai sayap lebar sepanjang 10 kaki. Burung ini juga dilaporkan memakan spesies burung yang lain termasuk flamingo. Burung ini kurang aktif dan kelihatan sangat malas. Mereka banyak menghabiskan masa berdiri dan melihat sekeliling terutamanya ketika cuaca panas.

Anak gajah laut dan gajah laut betina tidak mempunyai belalai. Belalai hanya terbentuk pada gajah laut jantan sahaja apabila ia mencapai usia matang iaitu sekitar usia 3 hingga 5 tahun. Apabila mencecah usia 7 hingga 9 tahun barulah gajah ini akan mempunyai belalai yang sempurna.

Kelawar ini sama seperti kelawar pemakan serangga yang lain. Mereka menggunakan gelombang bunyi untuk mengesan mangsanya. Akan tetapi, spesies kelawar ini mendapat namanya kerana bentuk hidungnya yang menyerupai ladam kuda.

Haiwan ini mendapat namanya matamata yang bermaksud "Bunuh! Bunuh!" dalam bahasa Sepanyol. Ia mempunyai cangkerang, kepala dan leher yang seakan berduri. Selain itu, penyu ini juga mempunyai leher panjang bagi memudahkannya untuk bernafas di permukaan ketika memburu ikan di dalam air. Sesuai dengan namanya, haiwan ini menyedut mangsanya dan menelan keseluruhan ikan yang dimakannya bulat-bulat.

Katak ini mempunyai hidung yang panjang, badan yang kembung dan mata terbeliak. Ia juga mempunyai jari yang seakan-akan penyodok, sesuai dengan habitatnya yang tinggal di dalam tanah. Katak lubang Mexico lebih gemar bersembunyi dan hanya akan keluar setelah hujan lebat.

Mungkin anda tidak pernah mendengar nama haiwan ini. Ia juga tergolong dalam spesies tikus mondok yang menjadikan serangga sebagai menu diet utamanya. Spesies tikus ini hanya terdapat di pergunungan Cuba Timur sahaja.

Spesies jerung ini merupakan haiwan laut dalam yang paling hodoh. Kepalanya seakan-akan mempunyai tanduk dan ia juga mempunyai mulut yang menakutkan dengan gigi yang tajam. Jika dilihat sekilas pandang ia kelihatan seperti haiwan dari planet lain.

Kambing spesies ini banyak terdapat di Syria, Cyprus dan Lubnan. Kambing ini dibela bagi tujuan penghasilan susunya yang dianggap lazat. Ia juga banyak dijadikan kambing induk untuk dikacukkan kerana mempunyai saiz badan yang besar.


Ini Yang Akan Berlaku Kepada Hidup Kita Jika Bumi Berhenti Berputar

Bumi berputar pada paksinya dengan kelajuan purata 1,600 kilometer sejam. Dengan putaran ini, ia memberikan kita waktu siang dan malam serta memanfaatkan tiupan angin, air pasang surut dan juga suhu.

Jadi, tahukah anda apa yang akan berlaku jika putaran yang sangat penting kepada kewujudan kita ini tiba-tiba terhenti?

Bagi memudahkan anda melihatkan situasi ini, bayangkan anda mempunyai sebuah kereta sport anda ingin mencuba tahap maksimum kelajuan kereta tersebut iaitu 1,600 kilometer sejam.

Anda pandu dengan kelajuan maksimum, dan tiba-tiba terdapat halangan di hadapan lalu brek ditekan. Kereta anda berhenti serta-merta, tetapi anda tidak. Ya, anda akan terbang keluar dengan kelajuan yang sangat tinggi.

Begitulah yang akan terjadi jika bumi tiba-tiba terhenti. Disebabkan saiz bumi yang sangat besar membuatkan kita tak sedar sebenarnya ia berputar dengan laju sekali.

Segala apa yang berada di atas muka bumi akan terbang dengan kelajuan 1,600 kilometer sejam ke aras timur.

Manusia, kereta, bangunan, semuanya akan terbang. Kelajuan maksimum angin yang pernah dicatatkan adalah 400 kilometer sejam, dan kita sedang bercakap mengenai angin dengan kelajuan 4 kali ganda.

Ia bersamaan dengan letupan bom atom. Dalam hanya seminit, tsunami yang sangat tinggi akan menghancurkan tanah-tanah besar seperti China dan Rusia. Semua air laut di muka bumi ini akan mengalir ke arah kutub-kutub.

Dan disebabkan muka bumi sedikit bonjol di khatulistiwa, kutub utara dan selatan adalah yang paling hampir dengan pusat bumi membuatkan tarikan graviti di sini lebih kuat. 7 lautan yang ada ketika ini akan bergabung menjadi 2, membentuk satu lautan yang tersangat luas di utara dan satu lagi di selatan.

Rusia, Kanada dan sebahagian besar daripada Eropah akan tenggelam sepenuhnya. Begitu juga dengan Amerika Syarikat, sebahagian daripada Argentina, Chile dan New Zealand.

Anjakan lautan pula akan membentuk sebuah benua yang tersangat luas di sepanjang garisan khatulistiwa.

Pertanian adalah mustahil untuk dikekalkan kerana disebabkan bumi berhenti berputar, bermakna sehari akan menjadi seperti setahun, bermaksud hari anda akan menjadi 6 bulan siang dan 6 bulan malam.

Sumber-sumber alam seperti makanan dan ternakan akan menjadi berkurangan. Bumi akan berhadapan dengan kemarau yang sangat besar, dan spesis haiwan akan terancam.

Kesan yang terakhir akan dirasai adalah kehilangan medan magnetik bumi. Selain daripada memberikan penunjuk arah, medan magnetik bumi memastikan kelangsungan hidup manusia dengan memesongkan angin solar.

Jika angin ini tidak dipesongkan, ia akan menghancurkan lapisan ozon dan mampu meletupkan bumi dengan radiasi matahari.

Sinar kosmik yang sangat berbahaya akan membunuh segala hidupan di atas muka bumi ini dengan serta-merta. Dan selepas beberapa ketika, bumi yang kita tinggal ini aka berubah menjadi seperti planet Marikh sekarang ini.

Dahsyat kan? Nampak seperti remeh, tetapi putaran bumi adalah sesuatu yang sangat penting dalam hidup kita. Walaupun bumi tak akan berhenti berputar secara serta-merta, namun ia akan berhenti akhirnya, dalam masa 18.5 billion tahun menurut What If.

Itupun jika belum kiamat. Jadi sebelum bumi berhenti berputar, atau sebelum hari kiamat, sama-samalah kita muhasabah diri dan bertaubat.


Kenali 5 Tanda Ketumbuhan Otak Yang Paling Kerap Berlaku : Benign Meningioma

Bagi yang banyak menonton siri episode TV berkenaan perubatan seperti Greys Anatomy, ER atau House pasti pernah melihat adegan di mana pesakit mengalami ketumbuhan pada otak. Ia biasanya berbahaya dan membawa maut, tapi tak semua, mungkin hanya dalam TV.

Menurut Little Things, realitinya, jenis ketumbuhan otak yang paling kerap berlaku dikenali sebagai meningioma dan ia biasanya tidak membahayakan (benign).

Meningioma adalah ketumbuhan otak utama dan mencakupi 30% daripada semua ketumbuhan otak, menurut Hospital Johns Hopkins.

Kira-kira 85% daripada ketumbuhan ini adalah jinak, dan tumbuh secara perlahan-lahan. Ia mengambil masa bertahun-tahun dan tidak disedari kerana tidak menunjukkan sebarang tanda, sehingga menjadi besar.

Meningiomas yang tidak menunjukkan tanda-tanda tak perlukan rawatan segera dan jika perlukan rawatan, ia biasanya dikeluarkan melalui pembedahan.

Ia adalah sejenis ketumbuhan yang tumbuh dari lapisan tisu yang menutupi tulang belakang dan otak dikenali sebagai meninges. Ia tumbuh pada permukaan otak dan mungkin menekan-nekan saraf dan saluran pada otak.

Ia digelar sebagai tidak berbahaya kerana tumbuh dengan perlahan dan tidak berpotensi untuk merebak.

Sehingga kini penyebab kepada ketumbuhan ini masih tidak jelas. Apa yang diketahui adalah terdapat sesuatu yang mengubah sel-sel dalam meninges membuatkannya sel-sel ini menjadi berlipat kali ganda tak terkawal.

Ketumbuhan ini boleh berlaku kepada sesiapa sahaja tanpa mengenal usia, namun biasanya berlaku pada orang dewasa berusia 40 hingga 60 tahun.

Walaupun ia berlaku kepada lelaki dan wanita, namun wanita berisiko 3 kali ganda lebih daripada lelaki.

Biasanya ia tidak menunjukkan tanda-tanda pada peringkat awal. Dalam beberapa kes, kesannya terhadap tisu, saraf atau saluran otak yang bersebelahan mampu menyebabkan kecacatan yang serius.

Antara tanda yang  paling kerap berlaku adalah sakit kepala. Disebabkan ketumbuhan ini menekan-nekan otak, ia menyebabkan sakit kepala. Rasa sakit ini mungkin akan menjadi semakin teruk dari masa ke masa.

Jika meningioma menekan saraf optik, ia mungkin menyebabkan perubahan kepada penglihatan, malah mampu membuatkan seseorang itu buta. Tanda-tanda awal termasuklah penglihatan berganda atau penglihatan kabur.

Jika meningioma menceroboh bahagian otak yang dikenali sebagai cerebellum, saraf kranial akan menjadi mampat menyebabkan kehilangan pendengaran. Ia juga boleh menyebkan telinga menjadi berdering.

Olfactory groove meningiomas adalah jenis yang tumbuh di antara otak dan hidung. Apabila ketumbuhan ini berlaku sepanjang saraf ini, ia mampu menyebabkan hilang daya bau.

Kehilangan kawalan fungsi motor adalah tanda yang paling jelas boleh dirasakan. Ia biasanya berasa seperti lemah pada tangan atau kaki, atau tidak berdaya mengawal bahagian badan tertentu.

jika anda mempunyai mana-mana tanda seperti di atas dan secara berterusan atau semakin memburuk, disarankan anda untuk berjumpa doktor. Biasanya meningioma tidak dijumpai kecuali otak anda diimbas kerana alasan lain.


Kwen Liew : Chef wanita pertama dari Malaysia yang menerima bintang Michelin

Wanita kelahiran Ipoh, Perak ini merupakan chef wanita Malaysia pertama yang menerima anugerah Michelin.

Kwen Liew merupakan salah seorang pemilik daripada 57 buah restoran yang diberikan anugerah bintang Michelin pertama dalam Panduan Michelin Perancis 2018.

Beliau juga merupakan satu daripada hanya dua orang chef wanita yang layak menerima anugerah berprestij yang menonjolkan 621 restoran bertaraf Michelin pada tahun ini.

Restoran yang terletak tidak jauh dari Menara Eiffel yang dinamakan Pertinence kepunyaan Kwen Liew itu telah dianugerahkan satu bintang Michelin pada bulan Februari - tidak sampai setahun dari tarikh ia mula beroperasi.

Restoran yang dibuka bersama suaminya yang berasal dari Jepun, Ryunosuke Naito itu menyediakan makanan Perancis klasik yang dimasak menggunakan teknik Jepun yang luar daripada kebiasaan.

Michelin menggambarkan menu pasangan itu sebagai "kepakaran memilih dan menukarkan bahan mentah segar terbaik menjadi masakan Perancis yang sungguh enak."

Sememangnya sukar bagi mana-mana chef untuk mendapatkan bintang Michelin. Agence France-Presse melaporkan terdapat hanya kurang 5% chef wanita di seluruh dunia yang berjaya menerima anugerah tersebut. Walaupun kita sering dengar yang tugas seorang ibu dan isteri adalah banyak di dapur, namun bukan mudah bagi seorang wanita untuk berjaya dalam bidang kulinari yang didominasi oleh golongan lelaki.

Menurut Kwen Liew, kaum wanita sering perlu membuktikan yang mereka adalah dua kali ganda lebih hebat daripada orang lelaki supaya arahan dan pandangan mereka akan didengari.

Kwen Liew menyelesaikan masalah itu dengan berlagak seperti seorang lelaki apabila berada di dalam dapur. Ini disebabkan secara umumnya, pekerja dapur lelaki sukar menerima dan mendengar arahan daripada seorang perempuan.

Kwen Liew mendapat latihan kulinari di Sekolah Pastri Kebangsaan di Haute-Loire sebelum berhijrah ke Singapura dan Australia untuk mengumpul pengalaman. Semasa suaminya membuka Bistro Alexandre III pada tahun 2014, Kwen Liew menyertainya di sana dan memulakan pengembaraan mereka dalam bidang masakan.

Pasangan suami isteri ini teruja dengan penganugerahan itu namun tidak menyangka sama sekali kerana mereka baru sahaja beroperasi pada bulan Mac 2017. Restoran yang hanya mempunyai 14 tempat duduk itu hanya mempunyai seorang pelayan untuk mengambil dan menghantar pesanan.

Namun, situasi sekarang telah berubah. Menurut Le Parisien, sebelum restoran ini menerima anugerah bintang Michelin, mana-mana pelanggan boleh datang ke restoran mereka pada bila-bila masa sahaja. Kini, pelanggan perlu menunggu selama dua ke tiga minggu sebelum dapat menempah tempat duduk di sana.

Walaupun ia memberi sedikit tekanan dan sangat meletihkan, namun sudah pasti kejayaan ini menggembirakan hati mereka.


Disebalik Populariti : 5 Masalah Yang Melanda Pemain Bola Sepak Professional

Dunia glamor kini sudah sering dikaitkan dengan kerjaya bola sepak, ekoran pendapatan seorang pemain bola sepak yang boleh dikatakan lumayan berbanding pekerjaan-pekerjaan lain yang lebih bersifat konservatif.

Dalam zaman maklumat serta kewujudan pelbagai jenis media sosial. pemain dilihat mampu mencapai tahap populariti yang mampu meletakkan mereka setaraf dengan selebriti atau artis terkenal, mendedahkan sisi kehidupan mereka kepada orang awam yang turut sama ingin tahu apa sebenarnya corak hidup seorang pemain bola sepak.

Di sebalik semua keindahan tersebut, sebenarnya tersembunyi banyak kisah masalah yang berlaku di kalangan pemain, namun kurang mendapat perhatian masyarakat dunia. Kami berharap agar 5 masalah ini dapat dibanteras daripada berlaku dalam pembangunan sukan bola sepak di Malaysia.

Kajian yang dijalankan oleh pakar psikologi di Britain mendapati terlalu ramai jumlahnya pemain bola sepak bertaraf elit yang menyertai akademi bola sepak ternama di England sejak muda, menghadapi masalah tekanan mental yang kronik. Ditambah dengan kerosakan pada emosi serta kepenatan pada tubuh badan, menjadi kan psikologi pemain muda kurang stabil ekoran kurang kematangan untuk memproses apa yang berlaku.

Sistem yang diamalkan di England mengambil pemain seawal usia 8 tahun dan memaksa pemain-pemain kanak-kanak ini melalui proses penyingkiran yang dilakukan setiap tahun, membuatkan mereka terpaksa mendepani tekanan sejak kecil. Kajian mendapati bagi mereka yang tersingkir awal, pemain-pemain muda ini didapati tidak mampu keluar daripada kancah kegagalan yang dihadapi, lalu membesar menyalahkan diri sendiri ekoran impak disingkirkan pada usia tersangat muda.

Pada bulan Mei 2017, bekas bintang England, Aaron Lennon dimasukkan ke hospital mental ekoran keadaannya, selepas dijumpai dalam keadaan tidak terurus oleh polis. Berhadapan masalah prestasi yang menyebabkan dirinya tidak dipilih mewakili pasukan kelabnya, keadaan Lennon semasa ditahan menunjukkan seseorang yang sedang mengalami ketidak seimbangan mental. Setelah diperiksa, beliau menunjukkan simptom kemurungan melampau berpunca daripada faktor psikologi karier pilihannya.

Setiap kali menghadapi perlawanan dan berhadapan dengan sokongan atau cacian berpuluh ribu penonton sebenarnya bukan satu perkara mudah. DItambah lagi dengan tekanan daripada pihak pengurusan, perpindahan tidak dijangka yang boleh berlaku serta ketidah tahuan wujudkah penyambungan kontrak dalam karier yang amat singkat, kehidupan seorang pemain bola sepak yang dilihat indah kerana bergaji besar, sebenarnya tidaklah sebaik yang peminat sangkakan.

Kebanyakan pemain bola sepak professional walaupun mempunyai karier dan pendapatan yang cukup baik, sebenarnya mempunyai tempoh hayat kerja yang terlalu singkat. Ini menyebabkan ramai yang tidak bersedia untuk menghadapi persaraan yang boleh berlaku seawal usia 30-an. Menurut kajian tahun 2015, bilangan bekas pemain bola sepak gagal dalam melaburkan pendapatan mereka sehingga menyebabkan diisytiharkan bankrap, adalah membimbangkan.

Sudah terbiasa berbelanja besar pada usia muda, ramai yang gagal mengubah cara hidup apabila pendapatan mereka terpaksa dipotong berkali-kali ganda berbanding sebelumnya. Ekoran daripada kehilangan pendapatan mendadak ini, kes perceraian di kalangan pemain bola sepak professional Eropah juga agak tinggi dengan 1/3 daripada mereka didapati mengalami perceraian selepas menghadapi masalah kewangan, mengeruhkan lagi keadaan mereka.

Bagi pemain bola sepak di England yang melepasi tahap akademi namun gagal mendapatkan kontrak sebagai pemain bola sepak professional, mereka akan dilepaskan pada usia lewat belasan tahun atau awal 20-an. Jika selama ini hidup mereka difokuskan pada bola sepak semata-mata, pada usia tersebut pemain-pemain muda ini tidak mempunyai banyak kemahiran lain untuk meneruskan hidup seandainya gagal dalam sasaran menjadi seorang professional. Ini mengakibatkan ramai pemain muda yang dianggap tak layak ini terpaksa melakukan jenayah untuk terus hidup.

Pada  tahun 2015, kajian mendapati seramai 141 orang bekas pemain yang sudah dilepaskan daripada kelab, meringkuk dalam penjara atas kesalahan jenayah atau penyalahgunaan dadah. 90 peratus daripada mereka adalah berumur bawah 25 tahun. Dibiarkan sendirian tanpa kelulusan pendidikan dengan prospek kerjaya lain yang malap, amat sukar untuk pemuda-pemuda ini mampu meneruskan hidup seperti individu lain.

Menurut kajian yang dijalankan oleh penyelidik dari University of Nottingham, bekas pemain bola sepak mempunyai peluang 3 kali lebih tinggi berbanding individu lain untuk mendapat penyakit kerosakan lutut osteoarthritis. Ekoran daripada itu, risiko seorang bekas pemain bola sepak memerlukan penggantian sendi lutut pada usia bawah 54 tahun adalah sangat tinggi.

Semua kerosakan ini bukannya datang hanya bila pemain yang mengalami kecederaan. Risiko tinggi ini didapati berlaku pada majoriti pemain bola sepak, ekoran kesan pergerakan yang berlaku setiap kali mereka bermain, yang digelarkan sebagai 'microtrauma' berulang-ulang pada lutut.

Kajian tersebut juga berjaya membuktikan kes-kes ini adalah kes khas yang hanya berlaku pada pemain bola sepak akibat daripada corak latihan dan kesan impak menghadapi perlawanan yang dilakukan secara rutin oleh mereka.


Kisah percintaan pasangan jutawan: Bill dan Melinda Gates

Pada tahun 1987, Melinda French berasa agak kurang senang semasa diajak keluar untuk berjanji temu dengan bosnya. Ya! Melinda adalah pekerja kepada Bill Gates pada awalnya.

Ketika itu, Melinda baru sahaja menamatkan pengajian di Duke University dan menyertai Microsoft sebagai pengurus produk. Ketua Pegawai Eksekutif Microsoft, Bill Gates, telah mendekatinya semasa satu sesi perkelahan syarikat dan bertanya sama ada beliau berminat untuk keluar makan malam bersama dalam masa dua minggu lagi. Melinda memberitahu Bill bahawa pelawaan itu adalah tidak cukup spontan bagi dirinya.

Melinda kemudian memberikan nombor telefonnya kepada Bill dan berpesan agar menelefonnya beberapa hari sebelum tarikh yang dijanjikan. Akan tetapi, Bill telah membuat panggilan pada malam hari yang sama dan bertanya sinis, "Adakah ini cukup spontan bagi kamu?" Rupa-rupanya Melinda sememangnya terpikat dengan pertanyaan Bill itu.

Mereka menjalinkan hubungan cinta selama tujuh tahun sebelum memutuskan untuk ke jinjang pelamin. Menurut Melinda, pada awalnya, ibunya menentang dan berpendapat berpacaran dengan Ketua Pegawai Eksekutif dari pejabat yang sama bukanlah suatu idea yang bernas.

Namun, mereka tidak menghiraukan kata-kata ibu Melinda. Di pejabat, pasangan ini tidak pernah menonjolkan bahawa mereka sedang bercinta dan sentiasa meminta rakan sejawat serta ahli keluarga supaya menghormati privasi kedua-dua mereka. Bill melayan Melinda sama seperti cara rakan-rakan lelaki melayannya di kolej. Melinda menghormati mereka, dan begitu juga mereka sebaliknya.

Melinda amat tertarik dengan sifat pintar dan juga sifat ingin tahu Bill. Walaupun berpangkat tinggi, Bill masih tahu cara untuk bergelak ketawa. Melinda sangat sukakan peribadi Bill yang suka menyindir dan membuat lawak sinis.

Selepas mengikat tali pertunangan, Bill dan Melinda telah mengembara ke Afrika pada penghujung tahun 1993. Semasa berada di sana, mereka telah melihat sendiri masyarakat yang hidup dalam keadaan miskin dan serba kekurangan. Ketika berjalan-jalan di tepi pantai di Zanzibar, pasangan ini mula berbincang bagaimana mereka boleh menyumbangkan harta mereka untuk membantu orang lain.

Pada saat itulah timbul idea Yayasan Bill & Melinda Gates yang baru berpucuk. Menurut Melinda, adalah tidak adil bagi mereka mempunyai harta yang terlalu banyak sedangkan berbilion orang lain tidak punya apa-apa.

Setahun selepas itu, mereka mendirikan rumah tangga di Manele Bay Hotel di Hawaii dengan majlis yang menelan belanja sebanyak USD1 juta. Untuk memastikan privasi ketika majlis berlangsung, Bill telah menempah kesemua bilik hotel dan juga semua helikopter di pulau Maui untuk mengelakkan kedatangan mana-mana tetamu yang tidak diundang.

Ibu bapa Bill menghadiahkan pasangan pengantin itu sebuah arca berbentuk dua ekor burung yang duduk bersebelahan sambil memerhatikan kaki langit. Arca itu kini masih kekal berada di hadapan rumah agam mereka yang terletak di Washington yang digelar "Xanadu 2.0" yang bernilai USD124 juta (nilai pada tahun 2016). Melinda sentiasa terfikirkan ukiran tersebut kerana ia benar-benar melambangkan visi pasangan itu.

Mundar laju tiga dekad ke hadapan, Bill dan Melinda Gates dikurniakan tiga orang cahaya mata. Pasangan itu mempunyai harta bernilai USD92.2 bilion dan sibuk membangunkan sebuah perusahaan yang telah mengeluarkan dana sebanyak USD40.3 bilion atas nama kebajikan.

Anak-anak pasangan ini, iaitu dua orang perempuan dan seorang lelaki tidak dibenarkan mempunyai telefon bimbit sehinggalah mereka menjangkau usia 14 tahun. Mereka hanya dibacakan buku pelbagai genre daripada buku berjudul "Guess How Much I Love You" sehinggalah "Fahrenheit 451." Selain itu, mereka dibesarkan penuh dengan didikan agama sebagai penganut Katolik. Anak-anak mereka sering pergi ke gereja Katolik di mana Melinda dan Bill kerap meluangkan masa.

Bill berkata, isterinya merupakan penggerak utama dalam memastikan ahli keluarga mereka sentiasa bersatu. Ibu penyayang itu sentiasa berfikiran kreatif dalam mencari peluang supaya Bill dapat meluangkan masa bersama anak-anak. Adakalanya Melinda membiarkan Bill mengambil anak-anak dari sekolah kerana itu adalah salah satu masa terbaik untuk berbual bersama mereka.

Walaupun mempunyai harta berbilion dolar, setiap seorang anak pasangan Gates ini hanya akan mewarisi sebanyak 10 juta dolar sahaja. Selebihnya akan disalurkan ke badan-badan kebajikan. Dengan ini, mereka dapat menyeimbangkan kebebasan anak-anak untuk melakukan apa yang mereka suka namun kebebasan itu masih disekat kerana wang yang ada tidaklah terlalu melimpah-ruah sehingga mereka mampu duduk menggoyangkan kaki.

Bill dan Melinda juga menunjukkan sokongan padu terhadap minat anak-anak. Mereka telah membeli sebidang tanah bernilai USD37 juta di Wellington, Florida pada tahun 2016. Ini disebabkan salah seorang anak perempuan mereka, Jennifer, merupakan penunggang kuda acara lompat rintangan bertaraf kebangsaan dan Florida terkenal sebagai bandar ekuestrian di Amerika Syarikat.

Menurut Melinda, hubungannya bersama suami telah bertukar mengikut peredaran masa. Kedua-dua Melinda dan Bill perlu berubah untuk menjadi orang yang sama taraf agar mereka boleh sama-sama komited terhadap perhubungan dan kekeluargaan di samping kerja amal yang dilakukan.

Jika dahulu Bill sudah terbiasa menjadi ketua di Microsoft namun kini, Bill dan Melinda bekerja sebagai rakan kongsi di yayasan. Mereka berdua telah menerima anugerah Pingat Kebebasan Presiden pada tahun 2016 oleh Presiden Barack Obama atas segala usaha dermawan yang dijalankan. Di samping kesibukan itu, mereka sering memastikan jadual harian mereka adalah selaras, saling melengkapi dan seimbang. Bill adalah seorang yang amat mementingkan keseimbangan dalam kehidupan.

Dalam satu temu ramah, Melinda mendedahkan yang pasangan romantis ini tidak pernah berselisih faham. Ada masa-masa tertentu sahaja mereka bercanggah pendapat berkaitan taktik namun disebabkan mereka berkongsi nilai keterbukaan, prinsip dan kepercayaan yang sama, mereka tidak pernah bertegang urat. Bill sering memberikan ruang kepada Melinda untuk membuat keputusan walaupun beliau adalah seorang lelaki, ketua syarikat serta ketua rumah tangga.

Sahabat baik pasangan ini iaitu Warren Buffet juga pernah memberitahu majalah Fortune yang Bill sememangnya seorang lelaki yang sangat bijak. Namun, jika dinilai dari segi penglihatan keseluruhan gambaran, Melinda adalah lebih bijak daripada Bill.

Apabila berbicara tentang kisah sebagai rakan kongsi, Bill berkata persepsi masyarakat yang sering mengatakan Melinda adalah 'nyawa' organisasi adalah satu kenyataan yang agak stereotaip. Sebagaimana Melinda tahu yang Bill adalah lebih beremosi daripada apa yang masyarakat fikir, begitu jugalah Bill tahu yang Melinda adalah lebih berfikiran analitis daripada masyarakat sangka. Apabila Bill menjadi terlalu teruja tentang sesuatu perkara, Melindalah yang akan sentiasa mengingatkan Bill agar bersikap realistik sebelum membuat sebarang keputusan.

Pasangan jutawan ini percaya yang setiap orang di dunia berhak mendapatkan kehidupan yang sihat dan produktif. Dengan bantuan rakan-rakan mereka, Bill dan Melinda sentiasa mencari jalan yang inovatif untuk membantu sesiapa sahaja yang memerlukan di seluruh dunia. Diharapkan niat suci murni dua insan mulia ini akan menyuburkan lagi rasa cinta antara mereka berdua sehingga ke akhir hayat.


Senarai 32 nama negara yang tidak lagi wujud pada hari ini

Disebabkan ada sesetengah negara digabungkan, dipisahkan atau ditukar nama, senarai negara yang "hilang" semakin meningkat.

Sebelum ini kami pernah berkongsi artikel mengenai 5 buah negara yang sudah lagi tidak wujud. Sebenarnya, terlalu banyak nama negara yang sudah tidak wujud jika ingin disenaraikan secara komprehensif, namun kali ini kami kongsikan nama-nama negara berikut yang mungkin agak popular dan biasa didengari tetapi kini sudah tiada:

Antara empire berkuasa paling lama bertapak di muka bumi ini. Dahulunya juga digelar "Empire of Ethiopia" dimana kuasa takluknya juga merangkumi Egypt, Sudan, Yaman dan Saudi Arabia. Merupakan nama asal Ethiopia sehingga awal kurun ke-20.

Antara negara yang memiliki paling banyak harimau bintang. Negara ini menemui kebebasan pada tahun 1990 dan menukar namanya menjadi Namibia. Nama Namibia diperolehi daripada padang pasir "Namib" antara padang pasir tertua di muka bumi. Kebanyakan puak yang ada di Namibia masih lagi tidak mengamalkan pakaian sehingga kini.

Empayar pemerintahan monarki yang juga dikenali sebagai Empayar Austro-Hungarian yang bermula seawal 1867. Negara ini bukan hanya mempunyai Austria dan Hungary, malah sebahagian Republik Czech, Poland, Itali, Romania dan Balkan. Empayar ini runtuh pada penghujung Perang Dunia Kedua.

Basuto-Land berasal dari bahasa "Bantu" yang digunakan oleh masyarakat Shoto. Sebab itulah negara ini digelar "Basuto" oleh penjajah British pada waktu itu. Apa-apa pun, Basuto-land merupakan nama lama bagi Lesotho sebelum tahun 1966

Bengal adalah sebuah kerajaan berautonomi dari tahun 1338 hingga 1539. Dahulunya dikenali sebagai "Gangaridai" oleh masyarakat Greece dan Rom. Kini ia bertukar menjadi sebahagian dari Bangladesh dan India.

Burma telah menukar nama secara rasmi kepada Myanmar pada tahun 1989 namun masih banyak negara yang tidak mengiktiraf perubahan nama itu, termasuklah Amerika Syarikat.

Wilayah berautonomi di Sepanyol ini merdeka dari 1932 hingga 1934 dan 1936 hingga 1939. Peminat bola pasti tahu tentang negara ini. Jadi kami tidak mahu bercerita banyak tentang negara yang sudah tidak wujud tetapi terkenal ini.

Ceylon asalnya adalah nama kepada sejenis rempah resepi kari yang menggunakan kelapa, limau dan tepung dalam menghasilkannya. Rempah ini dikatakan amat "pedas" dan "panas". Sebab itulah negara ini diberi nama Ceylon sebelum ini. Nama Ceylon kini ditukar menjadi Sri Lanka sejak tahun 1972.

Kerajaan ini terletak di kawasan tengah dan selatan Vietnam dari kurun ke 7 hingga 1832. Jangan terkejut kerana negara ini asalnya juga digelar sebagai "Nagara Champa". Masyarakat di sana juga ada dikalangan Melayu-Polinesia. Harap-harap di sana tak ada lah makcik bawang seperti di Malaysia.

Menurut sejarah, Kepulauan Mediterranean ini pernah dikuasai oleh pelbagai negara namun pernah beberapa kali merdeka untuk seketika. Kini, ia berada di bawah pentadbiran Perancis.

Negara ini telah mengalami banyak peristiwa hitam seperti peristiwa peperangan, melalui zaman komunisme, dan zaman revolusi velvet. Pada tahun 1993, negara ini berpecah secara aman menjadi Republik Czech dan Slovakia.

Juga dikenali sebagai Empayar Turki, ia bermula sekitar tahun 1300 dan berkembang hingga merangkumi wilayah kontemporari Rusia, Hungary, Balkan, Afrika Utara dan Timur Tengah. Kerajaan ini dibubarkan pada 1923 apabila Turki mengisytiharkan kemerdekaannya.

Sebuah negara Amerika Selatan yang merangkumi Colombia, Panama, Venezuela dan Ecuador antara tahun 1819-1830. Negara ini dibubarkan setelah Venezuela dan Ecuador memilih untuk berpisah.

Walaupun mempunyai kerajaan sendiri selama beberapa ratus tahun lamanya, Hawaii tidak diiktiraf sebagai sebuah negara bebas sehinggalah tahun 1840-an. Namun, pada tahun 1898, negara ini telah diilhakkan kepada Amerika Syarikat.

Kedua-dua negara ini bergabung dan membentuk Jerman yang bersatu pada tahun 1989 .

Pada tahun 1991, negara ini berpecah dan membentuk 15 buah negara baru iaitu Armenia, Azerbaijan, Belarus, Estonia, Georgia, Kazakhstan, Kyrgyzstan, Latvia, Lithuania, Moldovia, Rusia, Tajikistan, Turkmenistan, Ukraine, and Uzbekistan.

Negara Amerika Selatan ini merupakan sebahagian daripada Gran Colombia dari 1819-1830 dan dimerdekakan dari 1830-1858. Pada tahun 1858, ia dikenali sebagai Grenadine Confederation sebelum ditukar menjadi the United States of New Granada pada tahun 1861 dan United States of Colombia pada 1863. Akhirnya, ia menjadi Republik Colombia pada 1886.

Antara tahun 1907 hingga 1949, Newfoundland hanya wujud sebagai sebuah wilayah berautonomi. Sesudah itu, Newfoundland bergabung menjadi satu wilayah di bawah pentadbiran Kanada.

Sebelum ini Pakistan Timur adalah pembahagi antara India dan Bengal. Ianya Digelar sebagai Pakistan Timur antara 1947 hingga 1971. Wilayah yang berasal dari Pakistan ini akhirnya ditukar nama menjadi Bangladesh.

Empayar Kerajaan Parsi berkembang dari Laut Mediterranean sehinggalah ke India. Parsi Moden mula diasaskan pada abad ke-16 yang anda kenali kini sebagai Iran.

Pada tahun 1660, Prussia merupakan sebuah duchy dan menjadi sebuah kerajaan pada abad berikutnya. Jajahannya yang paling luas meliputi dua pertiga bahagian Utara Jerman dan Barat Poland. Prussia yang menjadi sebuah unit persekutuan Jerman menjelang Perang Dunia Kedua dibubarkan sepenuhnya apabila perang tamat.

Antara 1958 hingga 1961, negara bukan jiran iaitu Syria dan Mesir bergabung untuk membentuk sebuah negara bersatu. Pada tahun 1961, Syria mengambil keputusan meninggalkan pakatan itu namun Mesir masih menggunakan nama Republik Arab Bersatu tersebut sehinggalah 10 tahun berikutnya.

Sebelum tahun 1980, Zimbabwe dikenali sebagai "Rhodesia Selatan" yang dinamakan bersempena seorang diplomat British iaitu Cecil Rhodes. Apabila Rhodesia Utara menukar nama kepada Zambia, Rhodesia Selatan turut mengikut jejak langkah menukar nama kepada

Asalnya negara ini memang menggunakan nama "Siam" oleh Raja Mongkut Siam sebelum tahun 1939. Ianya bertukar nama kepada "Thailand" pada tahun 1939. Dan kemudiannya ditukarkan kembali kepada "Siam" selama dua tahun sekitar tahun 1946 sehinga 1948. Pada tahun 1949, "Siam" ditukar buat kali terakhirnya kepada "thai-land" atau "Thailand" sehingga kini.

Kini merupakan bahagian paling utara di India, Sikkim merupakan sebuah monarki bebas dari awal kurun ke-17 hingga tahun 1975. Walaupun Sikkim kini sebahagian dari India, namun rakyatnya tidak berkulit gelap. Sikkim sangat hampir dengan sempadan Bhutal, China, Bangladesh dan Nepal. Lihat gambar di bawah ini. Inilah wajah penduduk Sikkim India masakini.

Kedua-dua negara Afrika ini bergabung pada tahun 1964 untuk menjadi Tanzania. Perkataan Tanganyika dan Zanzibar tidak lagi digunakan sebagai nama kawasan, daerah atau negeri tapi digunakan sebagai simbolik darah asal masyarakat Tanzania. Lebih kurang seperti suku-suku di negeri sembilan.

Republik Texas memperoleh kemerdekaan daripada Mexico pada tahun 1836 dan menjadi sebuah negara bebas sehinggalah diilhakkan kepada Amerika Syarikat bermula 1845.

Kerajaan ini mula diasaskan sekitar abad ke-7 sebelum dijajah China pada tahun 1950. Sejak itu, ia dikenali sebagai Wilayah Autonomi Xizang China. Mungkin China menjajah tibet kerana sukakan Gunung Everest atau mungkin juga Tibet mudah dijajah China kerana rakyatnya amat sukakan menari dan minum arak di mana Tibet amat terkenal dengan minumal nasional berakohol mereka iaitu "Chang".

Negara ini menjadi kerajaan bebas Jordan pada tahun 1946. Sebelum ini dikenali sebagai Transjordan semasa perang dunia pertama. "Trans" pada nama Transjordan tidak bermakna rakyat mereka adalah dikalangan gay.

Negara ini wujud dari tahun 1954 hingga 1976 sebagai sebuah wilayah anti komunis di Vietnam. Dulu, Vietnam utara pernah membantu dengan Vietnam Selatan untuk melawan puak haluan kiri di Vietnam Selatan yang menjadi persengketaan di antara dua negara ini. Akhirnya Vietnam Selatan menyerah kalah kepada Vietnam Utara. Peperangan ini menyebabkan Vietnam kerugian hampir $200 bilion.

Pada 1777, Vermont mengisytiharkan kemerdekaannya dan menjadi negara bebas sehingga 1791. Setelah itu, ia menjadi negeri pertama menyertai Amerika Syarikat selepas tiga belas koloni.

Yugoslavia telah berpisah menjadi Bosnia, Croatia, Macedonia, Serbia and Montenegro dan Slovenia pada awal tahun 90-an. Pada tahun 1946, Yugoslavia ada nama lainnya iaitu "Federal People's Republic of Yugoslavia". Kawasan jajahan Yugoslavia merangkumi Zadar, Rijeka dan Istria.

Zaire menukar namanya menjadi Republik Demokrasi Congo pada tahun 1997. Asalnya negara ini ditadbir oleh satu-parti secara total yang dipimpin oleh diktator ala-ala-ala tentera bernama Mobutu Sese Seko.


8 Rahsia Kejayaan Pengurus Terbaik Manchester United Sir Alex Ferguson

Digelarkan pengurus paling berjaya dalam sejarah sukan bola sepak, Sir Alex Ferguson menjalani 26 tahun kariernya sebagai pengendali pasukan Manchester United sebelum bersara pada bulan Mei 2013. Di bawah kendaliannya, Man United memenangi 13 kali kejuaraan liga dengan 25 kejuaraan domestik serta peringkat Eropah yang meletakkan pencapaian Sir Alex sebagai antara kayu ukur kejayaan seorang pengurus era moden.

Atas faktor kejayaannya itu, Harvard Business School telah memohon kerjasama dengan Sir Alex Ferguson dalam menganalisa strategi pengurusan beliau. Professor Anita Elberse bertanggungjawab merumuskan rahsia kejayaan beliau dan hasilnya, dapat dirumuskan dalam 8 formula kejayaan yang diamalkan setiap hari.

Pada awal karier beliau di Man Utd tahun 1986, Ferguson memulakan langkah pertamanya dengan mewujudkan sistem latihan pemain muda yang lebih baik. Beliau menubuhkan dua sekolah kecemerlangan yang akan memilih dan menggilap pemain bola sepak sejak mereka berumur 9 tahun.

Menurut Ferguson, ketika dia memulakan karier beliau, hanya seorang pemain pasukan berumur di bawah 24 tahun. Untuk membina kelancaran dan kesinambungan, perlu diwujudkan sinergi di antara pemain pelapis dan kesebelasan utama bagi memudahkan pemain keluar masuk dalam pasukan. Tanpa asas serta pengorbanan untuk melatih pemain muda, sesebuah pengurusan tidak akan mampu bertahan lama.

Analisa karier Ferguson membuktikan salah satu kejayaan terbesar beliau adalah kebolehan beliau melakukan urusan pertukaran pemain yang kena pada masanya. Beliau tidak takut untuk menjual pemain yang sudah terkenal bagi memberi tempat pada pemain muda.

Pemain-pemain yang dijual pula mempunyai usia yang lebih muda dan ini membolehkan Man Utd mendapat keuntungan besar daripada transaksi tersebut. Salah satu contoh terbaik adalah penjualan Cristiano Ronaldo kepada pasukan Real Madrid pada harga tinggi, walaupun Ronaldo pada ketika itu adalah pemain bintang Man Utd.

Bagi Ferguson, semua pasukan hanya mempunyai jangka hayat empat tahun sebelum perubahan perlu dilakukan.

Ferguson mengakui dia menggemari satu jenis pemain - mereka yang dikategorikan sebagai 'individu yang akan mengamuk bila kalah.' Individu seperti Roy Keane adalah mereka yang mencerminkan prinsip ini sepanjang karier mereka di Man Utd.

Semangat yang dimahukan oleg Ferguson pada setiap pemainnya adalah perasaan tidak puas hati sekiranya ada pemain yang tak berusaha sungguh-sungguh. Bagi Ferguson, dia amat gemar sekiranya pemain beliau sendiri yang bertindak menegur atau memarahi mana-mana pemain yang bersikap sambil lewa, kerana teguran itu mampu membuatkan seseorang itu jadi lebih kuat. Pemain bintang atau pemain biasa, semuanya tidak ada layanan istimewa.

Mengawal 30 orang jutawan dengan ego masing-masing bukan sesuatu yang mudah. Sekiranya ada pemain yang mahu berhadapan dengan Ferguson, beliau bersedia untuk menghadapinya walau dalam apa saja cara sekalipun. Mana-mana pemain yang mengkritik beliau akan menerima akibatnya kerana itu adalah satu-satunya cara untuk menunjukkan kepada pasukan, siapa yang berkuasa.

Menurut Ferguson, seorang pemain tidak boleh menganggap dirinya lebih besar dari kelab. Sebagai pengurus yang bagus, beliau perlu memastikan perkara itu terus dijaga. Itulah yang berlaku kepada Roy Keane dan Ruud Van Nistelrooy, dua pemain bintang beliau yang dipindahkan selepas mereka berdua secara terbuka mempersoalkan tindakan Ferguson. Bagi Ferguson, pengurus yang lemah adalah pengurus yang kerap memikirakan sama ada pemain suka atau tidak sebarang tindakannya.

Walaupun terkenal sebagai pengurus yang garang, Ferguson sebenarnya memilih waktu untuk bertindak, mengikut keadaan sewaktu itu. Menjerit kepada pemain tidak akan semestinya berhasil mengubah keadaan. Ferguson cuba menekankan aspek positif sewaktu latihan dan mengakui dirinya berbeza semasa perlawanan.

Sekiranya mereka menang atau sedang mendahului, pendekatannya berbeza berbanding semasa pasukan ketinggalan ataupun tewas. Ferguson tidak takut untuk mengkritik pemain sekiranya beliau merasakan pemain tersebut tidak mencuba sebaik mungkin. Terlalu lembut tidak akan membuatkan pemain beraksi lebih baik, setiap pemain perlu ada rasa takut yang akan menggerakkan mereka.

Man Utd di bawah kendalian Ferguson mempunyai rekod mengagumkan dalam mencapai kemenangan pada detik hujung perlawanan, sehinggakan pengkritik kerap menyebut wujudnya 'Ferguson's time' dalam masa kecederaan. Hakikatnya, semua itu adalah keadaan yang wujud disebabkan latihan yang diadakan.

Ferguson mengambil langkah sistematik dalam memastikan pasukannya menang dengan latihan kondisi diadakan, bagi membiasakan pemain dengan tekanan yang akan dirasai pada 10, 5 atau 3 minit terakhir perlawanan, dalam usaha mendapatkan gol. Beliau sanggup mengambil risiko tewas lebih teruk dalam usaha mencari gol penyamaan atau gol kemenangan, kerana berada dalam situasi ketinggalan, akan tetap mengakibatkan kekalahan.

Salah satu sifat paling penting yang perlu ada pada setiap pengurus yang berjaya, adalah kemampuan untuk melihat sesuatu dari luar. Majoriti pengurus pasti memilih untuk melakukan semua perkara sendiri mengikut kehendak diri, namun Ferguson percaya hanya ketika kita melihat apa yang kita uruskan dari jauh, kita lebih mudah menilai kekuatan dan kelemahan yang ada.

Apabila kita mengambil pendekatan kendiri dalam mengurus, ini akan menghadkan visi kita sebagai pengurus. Ferguson mengakui pada awalnya dia juga takut untuk membiarkan pembantunya mengambil alih tugas sebagai jurulatih semasa latihan, namun setelah ditegur oleh pembantunya dan dia mencuba sendiri, barulah dia merasai pentingnya dia memandang apa yang berlaku dari jauh serta tidak terlalu terikut sangat untuk mengawal semua perkara.

Perubahan adalah sesuatu yang menakutkan dan bagi pengurus generasi terdahulu seperti Ferguson, pengalaman melihat sendiri perubahan-perubahan ini merupakan pengajaran berguna pada beliau. Pengenalan sains sukan dalam membantu meningkatkan prestasi pemain merupakan perubahan paling mendadak yang dilaluinya.

Ferguson menjadi antara pengurus paling awal di England memperkenalkan penggunaan sut GPS pada pemain bagi merekodkan pergerakan mereka serta menjadi pelopor pusat perubatan moden yang membolehkan pemain terus mendapatkan rawatan tanpa perlu ke hospital. Beliau mengakui, ekoran peredaran zaman serta kemasukan tuan punya kelab daripada Timur Tengah dan Russia yang mahukan keputusan segera, membuatkan perubahan paling ketara pada corak pengurusan beliau.

Pemain pada era sekarang juga berbeza dengan zaman 80-an atau 90-an. Mentaliti pemain ketika ini memerlukan teknik pengurusan yang berbeza kerana mereka kini terlalu terdedah kepada masyarakat dan diangkat seperti selebriti. Jika dahulu menguruskan pemain adalah senang, kemunculan sistem ejen yang menjadi pengurus kepada pemain juga menjadi cabaran yang telah dilalui oleh Ferguson sepanjang karier panjang beliau bersama pasukan Manchester United.


Mike Tyson vs Muhammad Ali : Siapa Lebih Hebat?

Bagi mereka yang tidak meminati sukan tinju sekalipun pasti mengenali nama-nama lagenda sukan ini. Antara yang paling terkenal sepanjang zaman adalah Muhammad Ali dan juga Mike Tyson.

Terdapat terlalu banyak perbalahan mengenai tajuk berkenaan kedua-dua lagenda ini iaitu siapa lebih hebat, Muhammad Ali atau Mike Tyson? Terlebih dahulu anda perlu tahu kedua-duannya tidak pernah bertarung.

Faktornya bukanlah mereka hidup di zaman yang berbeza. Pertarungan terakhir Muhammad Ali adalah pada 1981 manakala debut Mike Tyson adalah pada 1985. Perbezaan masa tak lah begitu jauh, namun mengapa mereka tidak bertembung?

Segala kemahiran yang dimiliki Muhammad Ali pada pertembungan terakhir jelas sudah merosot dan beliau menunjukkan tanda-tanda penyakit Parkinson. Jika perlawanan di antara mereka dicadangkan sekalipun, amat diragui Muhammad Ali akan lulus ujian fizikal untuk bertarung.

Penyokong Muhammad Ali biasanya terdiri daripada golongan tua yang akan mengatakan beliau tersangat pantas bagi Mike Tyson. Penyokong Mike Tyson pula terdiri daripada golongan muda yang akan mempertahankan Mike Tyson dengan mengatakan tumbukan beliau yang sangat dahsyat.

Jadi, jika mereka hidup pada era kegemilangan yang sama, siapa akan menang? Jom kita lihat siapa lebih hebat.

Gaya tinju adalah membuatkan sesebuah pertarungan itu menarik. Peninju dengan tumbukan dahsyat mampu menumbangkan mana-mana lawan sahaja. Peninju yang penyabar mampu menumbangkan peninju yang lebih banyak mempertahankan diri.

Muhammad Ali mencipta gaya sendiri dan seringkali melanggar peraturan. Beliau tidak menggunakan tangan untuk menghalang tumbukan tetapi mengelak ke arah belakang. Beliau melontarkan pelbagai jenis tumbukan daripada sudut yang sangat sukar. Beliau sangat suka menyerang kepala lebih daripada badan.

Ali lebih gemar berdiri menggunakan jari dan seakan menari-menari sambil menunggu peluang melepaskan tumbukan ke kepala. Bayangkan anda bertarung dengan lawan yang apabila anda mendekatkan diri, beliau berdiri menggunakan jari kaki, ke belakang dua langkah dan tiba-tiba melepaskan 3 tumbukan kuat tepat mengenai muka anda.

Berbeza pula dengan Mike Tyson. Beliau biasanya akan bergerak ke hadapan dengan niat jahat. Beliau akan mendekati sambil menggunakan tanganmenutup badan dan mukanya. Kawalan tersebut kemudiannya dilepaskan dan ketika itulah serangannya sampai.

Jika anda menyerang beliau, anda akan menerima pukulan dan ia sangatlah kuat. Mike Tyson selalu berkata matlamatnya adalah untuk menumbuk kepala lawannya.

Muhammad Ali mempunyai penumbuk yang sangat efektif. Daripada 37 KO yang beliau lakukan dalam kariernya, 12 daripadanya dianggap sebagai KO sempurna. 36 daripada kemenangan Ali berlaku selepas pusingan ke-7, 18 daripadanya berhasil dalam pusingan terakhir.

Bagi Mike Tyson pula, matlamatnya adalah untuk "membunuh" lawannya secepat yang boleh. Setiap tumbukan yang dilepaskan beliau seperti peluru. 41% daripada pertarungan Mike Tyson tamat dalam pusingan pertama dan 12% pada pusingan kedua.

Dalam tinju, kepantasan diukur dengan dua cara iaitu kepantasan tangan dan kaki. Kepantasan tangan mengukur betapa laju peninju itu mampu melepaskan tumbukan. Kepantasan kaki pula mengukur betapa laju peninju itu bergerak dalam gelanggang.

Jadi, dari segi kepantasan memang tak syak lagi Muhammad Ali jauh meninggalkan Mike Tyson. Muhammad Ali mempunyai kepantasan yang sangat jarang bagi saiz badannya. Tangannya juga pantas namun tidak dapat menandingi kepantasan kakinya.

Walaupun Muhammad Ali lebih laju, namun ia memihak kepada Mike Tyson.

Kepantasan Mike Tyson dalam gelanggang mempunyai tujuan. Muhammad Ali bergantung kepada kepantasan kakinya sebagai pertahanan utama, namun kelajuan tersebut telah membawa padah beberapa kali.

Sebagai contoh Muhammad Ali menerima padah ketika menentang Max Schmeling, Joe Frazier, Ken Norton dan Oscar Bonavena. Sesiapa yang memberikan tekanan yang cukup mampu mengalahkan kelajuan kaki Ali.

Mike Tyson berlawan dalam gaya berdiri tradisional jadi beliau tidak membazirkan pergerakkan seperti Muhammad Ali.

Walaupun seorang lagenda tinju hebat, namun pertahanan Muhammad Ali dikatakan agak teruk. Tangannya sering tidak berada dalam posisi mempertahan, dan hanya bergantung kepada naluri sahaja ketika bertahan.

Kecenderungan untuk menyerang kepala dan keengganan untuk mempertahankan diri buatkan beliau mudah diserang.

Pertahanan Mike Tyson juga tidak sehebat mana namun beliau tidaklah seperti Muhammad Ali yang sentiasa membiarkan mukanya terdedah.

Dagu Mike Tyson dalam gelanggang seperti tidak wujud kerana sangat jarang diuji. Namun apabila diuji, beliau tewas. Beliau pernah KO akibat tumbukan pada dagu oleh Lennox Lewis, TKO oleh Evander Holyfield dan KO paling terkenal dalam sejarah Mike Tyson oleh Buster Douglas.

Bagi Muhammad Ali pula, dagunya menjadi "punching bag" beberapa kali. Satu-satunya KO akibat tumbukan dagu adalah ketika bertarung dengan Larry Holmes ketika usianya 38 tahun.

Tyson merupakan seorang peninju hebat yang mana hanya 18 perlawanan (32%) melepasi pusingan ke-4. Peminatnya berpendapat tumbukan yang dahsyat membuatkan beliau berjaya mengalahkan lawan dengan cepat namun disangkal oleh Tyson sendiri.

Tyson memberitahu beliau mempunyai masalah paru-paru membuatkan beliau tak mampu bertarung lama. 48 pertarungan atau 85% daripada seluruh perlawanan Ali melepasi pusingan ke-4, dan kebanyakannya mengambil masa yang lama.

Bagi kedua-dua peninju ini, psikologi adalah faktor utama mereka. Muhammad Ali menggunakan psikologi sebagai senjata dan Tyson pula sebagai tongkat, kerana amat sukar bagi beliau untuk mengalahkan lawan yang tidak takutkannya.

"Saya berjalan dalam gelanggan dan mata saya tepat pada lawan, mencari tanda ketakutan dalam matanya," kata Tyson.

Ali biasanya mengganggu psikologi lawan dengan ejekan sebelum perlawanan, sajak dan gurauan.

Sehebat mana sekalipun seorang peninju, pasti akan ada kelemahan. Kedua-dua lagenda ini mempunyai beberapa kekalahan mudah di penghujung karier mereka. Tyson tewas kepada Danny Williams dan Kevin McBride ketika mana beliau sudah patut bersara.

Ali kalah kepada Larry Holmes dan Trevor Berbick dengan sebab yang sama.

Sepanjang karier mereka, Ali mengalami 3 kekalahan sah iaitu kepada Ken Norton, Joe Frazier dan Leon Spinks. Manakala Tyson pula mengalami 4 kekalahan sah iaitu kepada Evander Holyfield sebanyak 2 kali, Lennox Lewis dan Buster Douglas.

Seperti sukan lain, tinju juga memerlukan peninju itu bertarung sepenuh hati. Bagi Mike Tyson, beliau tidak pernah menunjukkan dari segi ini. Beliau sering patah semangat apabila dilihatkan seperti tidak mempunyai peluang.

Muhammad Ali pula digelar pahlawan sebenar yang berhati besar, dan ada juga yang mengatakan beliau berlebih-lebih. Ketika bertarung dengan Ken Norton, dagu Ali pecah pada pusingan pertama namun bertahan sehingga ke pusingan ke-7.

Jadi, berdasarkan 9 faktor terpenting dalam tinju ini, 6 daripadanya berpihak kepada Muhammad Ali dan 3 kepada Mike Tyson. Secara teori dan atas kertas, Muhammad Ali kemungkinan besar akan mengalahkan Mike Tyson.